c: text/html

text:
Saturday, June 26, 2010
युवा मित्र कें पत्र
युवा मित्र कें पत्र-3
परम्परा आ लेखक
डॉ० तारानन्द वियोगी
अहां पुछलहुं अछि जे परम्पराक प्रति नवतुरिया लेखकक की रुख हेबाक चाही। हमर जबाव अछि जे अपन परम्पराक प्रति हमरा लोकनि मे आलोचनात्मक आस्था हेबाक चाही। प्राथमिक बात ई अछि जे आस्था हेबाक चाही। से आस्था केहन हेबाक चाही, से भिन्न बात थिक।
ई 'आस्था' शब्द बड व्यापक। सामान्यतः एकरा विश्वासक लगीच क' क' देखल जाइ छै। लोक कहितो अछि--आस्था-विश्वास। दुनू शब्द मे मुदा, बड अंतर। विश्वास तॅ लोक ओहुनो, विना कोनो कारणोक, क' सकैत अछि, करिते अछि। मुदा, 'आस्था'क लेल 'ज्ञान झाक योग पडब' आवश्यक। माने, बौद्धिक स्तर पर ओकरा प्रति अहां सजग होइऐक, तखन भेल--आस्था। अपन परम्पराक प्रति हमरा आस्था हेबाक चाही। से आस्था केहन, तॅ आलोचनात्मक। तात्पर्य जे नीक कें ग्रहण करबाक आ अधलाह कें त्याग करबाक बुद्धि आ साहस हमरालोकनि मे हेबाक चाही।
आधुनिक मैथिली साहित्यक जन्म कोना भेल? एकर उत्स के मूल प्रेरणा की छल? खोज कयला पर देखबै जे आरंभिक दशकक लेखक लोकनिक इष्ट छलनि--अपन परम्परा मे सुधार। एही दुआरे एहि युग कें सुधारवादी युग कहल गेलै। एकर मूल प्रेरक छल--भारतीय नवजागरण। भारतीय नवजागरणक जे प्रभाव मिथिला पर देखार रूप मे पडलै, तकरे हम 'मैथिली जागरण' कहैत छिऐक। एकरे बदौलत हमरा लोकनि कें आधुनिक मैथिली साहित्य प्राप्त भेल। प्रश्न अछि जे सुधार के जरूरति ककरो किएक पडैत छैक? पहिने सॅ जे परम्परा चलि आबि रहल अछि, ताहि मे जखन निघेंस वस्तु सभक मात्रा बढि जाइ छै, तखन सुधारक जरूरति पडैत अछि। ई निघेंस वस्तु सभ मृत आ गतिहत्या करैबला होइत अछि। एकरा देखार करब साहित्यक मूल दायित्व, एही प्रेरणा सॅ आधुनिक मैथिली साहित्यक आरम्भ भेल अछि। सुधारवादी साहित्यक चरम विकास हमरा लोकनि हरिमोहन झाक साहित्य मे देखैत छिऐक। निघेंस वस्तु सभ कें ओ सर्वाधिक त्वराक संग आ बेस निर्मम ढंग सॅ देखार केलनि, तें हुनकर साहित्य एतेक महत्वपूर्ण अछि। आगू चलि क' जबाना बदलि गेलै। सामाजिक सुधार भेलै। जबाना जे बदलैत अछि, ताहि मे साहित्योक अपन विलक्षण योगदान जरूर होइ छै। मुदा असल कारक होइत अछि--युग-प्रवृत्ति। युग-विशेषक जे ध्वनि होइ छै से तमाम माध्यम सभ सॅ एक्कहि संग अनुगूंजित होइ छै। एक जिम्मेदार लेखक सॅ ई आशा कएल जाइ छै जे ओ बदलैत युगक ध्वनि कें ठीक-ठीक अकानय, अखियास करए। पॉजीटिव आ निगेटिव तत्व सभ कें बेराबए। पॉजीटिव कें प्रोमोट करए आ निगेटिव के तर्कसंगत ढंग सॅ खंडन करए। दोसर एकटा रस्ता छै जे युगक पॉजीटिव ध्वनि मे जे सौन्दर्य, जे आदर्श निहित छै, तकरा अपन रचनाक माध्यम सं प्रकाश मे आनए। यात्रीजी यैह काज केलनि।
आगू चलि क' अपन साहित्य मे एकटा एहनो युग आएल, जखन परम्पराक सम्पूर्णतः निषेधक मांग कएल गेल। जतेक गतिहत समाज छल मिथिलाक, तकरा देखैत 'सामाजिक सुधार' कें ई लोकनि पर्याप्त नहि मानैत छलाह। हिनका लोकनिक मतें आवश्यकता छलै- सामाजिक परिवर्तन के। ई पीढी बहुत पढल-लिखल लोकक पीढी छल। ई लोकनि प्रश्न उठौलनि जे परम्परा माने की? एकटा सडल लहास, जाहि मे सुधारक आशा क्यो बताहे लोक क' सकैत अछि। परम्परा जॅ किछु थिक तॅ किछु सुविधाभोगी लोकक इच्छा-पूर्ति आ विलासक साधन थिक। ओ लोकनि कहलनि जे युगक संग चलबाक लेल सामाजिक परिवर्तन आवश्यक थिक। व्यापक समाजक हित एही सॅ सधि सकैत अछि। एहि पीढीक नेतृत्वकर्ता राजकमल चौधरी छला।
ध्यान सॅ जॅ अहां देखब तॅ पाएब जे बात ई बहुत उचित आ व्यावहारिक छल। कतेक डोज के दबाइ पडबाक चाही, ई एहि बात पर निर्भर करैत अछि जे रोग कतेक जडिआएल अछि। मिथिलाक रोग ततेक जडिआएल छल जे निषेधक मांग जरूरी छल। युगक संग चलबाक लेल अहां तैयार नहि छी, कारण जे बाप-ददा सॅ अहां कें बहुत मोह अछि। ई परम्पराक बचल रहबाक कोनो तर्क तॅ नहि भेलै। माने जे तर्कहीनता। परम्परावादी लोकनिक सब सं प्रधान तर्क थिक--तर्कहीनता। ओ लोकनि एही पर प्रहार केलनि। आब हमसब युगक समक्ष ठाढ छी तं अपन पूर्वज लोकनिक आशय कें बुझैत छी। निशां मे मातल समाजकें चेतेबाक लेल पूर्ण निषेधक नारा जरूरी छै। ओ लोकनि ठीक कहै छला। मुदा जुलुम बात जे हुनका लोकनिक रचना कें देखू तॅ परम्परा ओहूठाम विद्यमान भेटत। अपन सम्पूर्ण निहितार्थक संग। मुदा कमाल, जे ओ परम्पराक निषेध केलनि। बेसी की कहू, आशय पर जेबाक चाही। कथित शब्दे टाक ओझरा मे फॅसबा सॅ बचबाक चाही।
आब हमसब साहित्यक द्वार पर ठाढ छी आ कहै छी जे लेखक कें परम्पराक प्रति आलोचनात्मक आस्था सं परिपूर्ण हेबाक चाही। सुधारक फेज बीति चुकल अछि। आब सुधार कएल नहि जा सकैछ। निषेध सेहो उचित नहि थिक, कारण हमर परम्परा आइ मात्र परम्परा नहि रहल, हमर अस्तित्वक अस्मिता(identity)बनि गेल अछि। एहि भूमंडलीकृत आ बाजारवादी समय मे जॅ हमसब जीयब, आ अपन पहिचान ताकब तॅ से हमर परम्परा टा, सैह टा भ' सकैत अछि। आब परम्पराक निषेध नहि, ओकर पॉजीटिव तत्व सभक समाहार चाही हमरा, हमर अपन पहिचान प्रतिख्यापित करबाक लेल, सौंसे दुनियां मे। एहना स्थिति मे की करबाक चाही? नीक कें पकडबाक चाही, अधलाह कें छोडबाक चाही। विना कोनो मोहक। विना कोनो ममताक।
मुदा, प्रश्न अछि जे परम्परा माने कोन परम्परा? ध्यान सॅ देखबै तॅ पाएब जे परम्परा कौखन एकटा नहि होइ छै। सभ युग मे ई चलन रहल अछि जे एकटा जॅ मुख्यधाराक परम्परा, तॅ दोसर अवान्तर परम्परा अथवा अतःसलिला परम्परा। एकटा खिस्सा हमरा एहिठाम मोन पडैत अछि। खिस्सा थिक शान्तिनिकेतनक। गुरुदेव टैगोर के युगक। एकबेर की भेल जे आश्रम मे काज कर' बाली एक विधबा ब्राह्मणी युवती एक आन स्टाफ सॅ प्रेम करै छली। रवीन्द्रनाथ एहि प्रेम कें लक्ष्य करै छला। रवीन्द्रनाथ कें चिन्हैत छियनि? आधुनिक भारतीय साहित्यक ओ एहन अनुपम लेखक थिकाह, जिनका मे परम्परा, राष्ट्रीयता आ वैश्विकता--तीनूक तूलमतूल संतुलित विकास हमरा लोकनि कें भेटैत अछि। सही माने मे ओ एक 'भारतीय लेखक' छला। आ, से रवीन्द्रनाथ शुद्ध हृदय सॅ चाहै छला जे जॅ संभव हो तॅ एहि दुनूक विवाह भ' जेबाक चाही। मुदा संकट ई जे ब्राह्मण-समाज मे विधवा-विवाह मान्य नहि। व्यवस्था जॅ क्यो देताह, तॅ से क्यो पंडिते। गुरुदेव आचार्य हजारी प्रसाद द्विवेदी कें बजौलनि। हजारी बाबू महान लेखक तॅ छलाहे, तकरा संग-संग बड भारी ज्योतिषी सेहो छला आ 'पंडितजी'क नामें मशहूर छला। गुरुदेव पुछलखिन--विधवा-विवाहक संबंध मे अपन परम्परा की कहैत अछि? पंडितजी शास्त्र सभक अवलोकन केलनि आ जा क' कहलखिन--शास्त्र आज्ञा नहि दैए। गुरुदेव मुदा, बहुत सहानुभूतिपूर्ण छला। बजला--पंडितजी, कोन परम्परा आज्ञा नहि दैए? अहां तॅ कोनो एक परम्पराक बात बात कहैत छी। सभ परम्पराक तॅ अपन-अपन मान्य आचार्य सभ छथि। हम ई कोना कहि सकै छी जे एक परम्पराक आचार्य हमर आदरणीय आ दोसर परम्पराक आचार्य निषेध्य? कने देखि क' कहू जे दोसर परम्परा की कहैए? अगिला दिन हजारी बाबू दोसर-दोसर परम्पराक आचार्य लोकनिक मतक परायण केलनि आ गुरुदेव कें जा क' कहलखिन जे दोसर परम्परा विधवा-विवाहक अनुमति दैए। गुरुदेव कें मानवताक हित मे आ युग-धर्मक अनुरूप जे करबाक छलनि, तकर रस्ता भेटि गेल छलनि।
हमरा लोकनि कें एतबा बुद्धिमान आ विवेकपूर्ण हेबाक चाही जे अपना ओतक समस्त परम्परा हमरा अपन परम्परा बुझना जाय। ब्राह्मण हएब, आ कि ब्राह्मण नहि हएब हमर बिलकुल निजी मामिला थिक। तहिना, जेना हम राति कें पैजामा पहिरि क' सुतै छी कि लुंगी पहिरि क', ई हमर निजी मामिला छी। युगधर्मक उपेक्षा नहि करबाक चाही। दुनू परम्परा हमर अपने परम्परा थिक। कट्टर सनातनी हेबाक जे थोडेक हानि सभ छैक, तकरा सॅ आब हमरा लोकनि कें मुक्त हेबाक चाही, ई बात जखन हम कहै छी तॅ किछु लोक हमरा विरोधी बुझैत छथि। मुदा ताहि डर सॅ की हम ई बात कहब छोडि दी जे एकैसम शताब्दीक एहि संश्लिष्ट युग मे हमरा लोकनि कें टिकल रहबाक लेल कोन रणनीति विधेय थिक। दुनू परम्परा हमर अपन परम्परा थिक, जे हमरा युगानुरूप समायोजन लेल पॉजीटिव सजेस्ट करय, से ताहिकाल हमरा लेल विधेय थिक। मिथिलाक समन्वित परम्पराक हम अन्वेषी थिकहुं। सौंसे मिथिला हमर अपन मिथिला थिक। हमर जे समन्वित परम्परा अछि, तकर संरक्षण आ विकासक वास्ते हमरा अग्रसर हेबाक अछि। से आलोचनात्मक आस्था राखि क'। हमरा लोकनि जॅ समाजक जागरूक वर्ग छी, तॅ हमर यैह कर्तव्य थिक।
एखन चहुंदिस उत्तर-आधुनिकता (post modernism) के खूब हल्ला मचल छै। कहियो अखियास केलियैए जे ई कोन चीज थिक आ एकर दार्शनिक आधार-भित्ति की छिऐक? हम तॅ सनातन सॅ चलि आबि रहल काल-प्रवाह कें देखै छी तॅ लगैए जे ई दुनियां लगातार वर्ग-न्याय दिस बढि रहल अछि। पहिने सामंतवादक युग छल। थोडेक लोक ऐश्वर्य-मदमत्त छला आ बहुसंख्यक लोक न्याय सं बंचित छल। युग बदलल तॅ तखन आधुनिकता आएल। एहि बहुसंख्यक न्याय-बंचित लोक मे सॅ थोडेक कें न्याय भेटलैक। मुदा की सभ कें भेटि सकलैक? जतेक लोक आबो न्याय-बंचित रहि गेला, तिनका अहां 'बहुसंख्यक' सॅ कम की कहबै? आधुनिकताक तॅ सेहो अपन जटिलता छै। लोकतंत्री शासन आ व्यवसाय-मुखी विज्ञान नित्त एकर जटिलता बढौने जाइत अछि। तात्पर्य जे आधुनिकता सॅ सेहो समस्त मनुक्ख कें न्याय नहि भेटि सकलैक। एम्हर आबि युग-प्रवृत्ति देखैत छी जे जे कोनो वर्ग वा समूह आधुनिकताक मुख्यधारा मे नहि आबि सकल, छूटल-पिछडल रहि गेल, से सभ अपनहि कें अपन केन्द्र मानि, अपन अस्तित्व सॅ अपनहि संतुष्ट होइत, अपन दाबीदारी ठोकि देलक। दाबीदारी कथीक लेल? आन कथूक लेल नहि। मात्र एही लेल जे अहांक सर्टिफिकेटक खगता हमरा नहि अछि। अहांक नीक कहने ने हम नीक आ खराब कहने ने हम खराब भ ' सकैत छी। हम जे छी, जेहन छी, स्वयं मे पूर्ण आ महत्वपूर्ण छी। एक तरहक स्वयंभू आत्मविश्वास एकरा अहां कहि सकै छिऐक। सौंसे दुनियां मे, सभ देश, सभ बंचित समुदाय मे आइ ई प्रवृत्ति देखल जा रहल छै। ई स्त्री-विमर्श, दलित-विमर्श आदि-आदि की थिक? क्षरणशील पर्यावरणक चिन्ता, विलुप्त होइत जीवजन्तु-वनस्पतिक चिन्ता, अप्पन जडि कें चिन्हबाक चिन्ता-- ई सभ की थिक? आजुक युगक प्रवृत्ति थिक। आधुनिकताक विफलताक पश्चात जे प्रतिक्रिया सभ सौंसे दुनियां मे भेल अछि, ई तकर देन थिक। मुक्त बाजार एकरा अपना लेल नीक बुझैए, से एक बात। दोसर दिस मार्क्सवाद एकरा शंकालुताक दृष्टियें देखि रहल अछि। कारण, एहि बात मे ओकरा संदेह बुझाइत छै जे एहि बाट पर चलने बंचित समुदाय अपना लेल न्याय प्राप्त क' सकत। अस्तु, एहि पॉजीटिव-निगेटिव के तसफिया चिन्तक लोकनि अपन करथु। युग-प्रवृत्ति तॅ जे थिक, से थिक।
स्त्री-विमर्शेक प्रसंग कें लिय'। मिथिलाक गामो घर मे आइ अहां देखबै जे अहां छोट उमेर मे बेटीक बियाह करियौ तॅ स्वयं बेटिये अहांक प्रबल विरोधी भ' क' ठाढ भ' जाएत। कहुना ठकि-फुसिया क' जॅ अधलाह वर संग बियाह कराब' लगियौ तॅ मडबा पर सॅ भागि पडाएत। अनजाति संग बियाह करबाक दंडस्वरूप जॅ ओकरा चांप चढा क' मारि दियौ तॅ पुलिस-कचहरी तॅ छोडू, सौंसे दुनियांक समाज तेना क' क' अहांक दुश्मन भ' जाएत जे लाख घूस-पेंच लगाइयो क' बचि नहि सकब। एखन निरुपमा पाठकक हत्या-काण्ड मे यैह तॅ भेल अछि।
एहना स्थिति मे लेखकक की दायित्व थिक? पहिने तॅ अहां पॉजीटिव-निगेटिव के निर्णय करू। आ, अहांक जे समन्वित परम्परा अछि, तकरा संग युगक पॉजीटिव ध्वनि कें जोडू। युगक मोताबिक जकर औचित्य बनैत होइक, तकरा अपन समर्थन दियौ। रचनात्मक लेखन (creative writing) मे ओकरा उतारू जे अहांक समाज एहि युगक संग कोन तरहें समायोजन बैसा सकैत अछि। की अहां कें बूझल अछि, यात्रीजी 'लिव-इन-रिलेशनशिप' के समर्थन केने छलखिन। आ, नवतुरिया लेखक लोकनि सॅ अपील सेहो केने छलखिन जे एकर सकारात्मक पक्ष पर ओ लोकनि कथादि लिखथु। मुदा, मैथिलीक ई दोसर पहलू सेहो देखू जे हमर चुनौटा मंचीय हास्यकवि, जनक जी महाराज जान-प्राण अडपि क' स्त्री-विमर्शक विरोध करैत छथि, जागरूक होइत स्त्रीक एक सॅ एक हास्यास्पद आ वीभत्स वर्णन क' क' पुरुख श्रोता लोकनि कें हॅसी लगबैत छथि। स्त्री लोकनि एहि पर की सोचैत हेती? अहां पुरुख छी तॅ स्त्रीक निन्दा तॅ करबे करबै। युग-युग सॅ करैत एलियैए। सोचू, एहि तरहें एकभग्गू भ' क' चलने की हम अपन घरोक रक्षा क' सकब? समाजक रक्षाक तॅ बाते छोडू। हम तॅ बन्धु, यैह कहब जे युग-प्रवृत्ति सॅ आंखि मूनि क' हमरालोकनि युगक सामना नहि क' सकैत छी।
अपन परम्पराक प्रति दृष्टिकोण कें हमरा लोकनि आलोचनात्मक कोना बनौने राखि सकैत छी, तकर एक बहुत सटीक दृष्टान्त एखन हाल मे सामने आएल अछि। ई पं० गोविन्द झाक नवीनतम शोधक परिणाम थिक। पं० गोविन्द झा कें अहां 'चिन्है' छियनि? ओ आयुवृद्ध भने होथु, मुदा कोनो युवे-सन ओजस्वी-तेजस्वी छथि। उत्साह आ उत्सुकता सॅ एकदम भरल-पुरल छथि, जे हुनका सदति नव-नव संधान-अनुसंधान लेल प्रेरित करैत रहैत छनि। ओ विद्यापति-साहित्यक विशेषज्ञ छथि। हमरा मोन पडैए, आचार्य रमानाथ झा भारी मन सॅ कतहु लिखने छथिन जे विद्यापतिक विशेषज्ञ, समूचा संसार मे आब एक हमही टा बचि गेल छी, आन ककरो मे तकर प्रवृत्तियो नहि देखैत छिऐक। मैथिलीक सौभाग्य जे हुनका बादो, आइयो पं० गोविन्द झा-सन अनुसंधानी पुरुष हमरा लोकनिक बीच छथि। पंडित जीक एक नव पोथी एहि बीच बहार भेलनि अछि--'अनुचिन्तन'। एहि पोथी मे एक लेख अछि--'विद्यापतिक प्रसंग'। एहि लेख मे ओ विद्यापति-गीतक मादे अपन नवीनतम शोधक किछु निष्कर्ष प्रस्तुत केलनि अछि।
हमरा लोकनि अवगत छी जे विद्यापति-गीतक छव गोट प्राचीन स्रोत अछि--रामभद्रपुर तालपत्र, नेपाल तालपत्र, तरौनी तालपत्र, भाषागीत-संग्रह, रागतरंगिणी आ हरगौरी-विवाह। हमरा लोकनि एहू बात सॅ अवगत छी जे मध्यकालीन मिथिला मे दर्जनो एहन ज्ञात-अज्ञात-अल्पज्ञात कविलोकनि भेला जे गीत-रचना केलनि। बाद मे हुनको लोकनिक गीत जे भेटल तॅ ताहि मे 'भनहि विद्यापति'क भनिता जोडल अथवा विद्यापतियेक गीत-रचनाक रूप मे प्रसिद्धि-प्राप्त। हमरा लोकनिक परम्परा गौरवपूर्वक स्वीकार केलक जे ई सबटा गीत विद्यापतियेक छियनि। तखन, आब? आलोचनात्मक आस्था जॅ हो तॅ तकर मांग थिक जे हमर विशेषज्ञ लोकनि निर्णय करथु जे सत्य की थिक। पंडित जी सैह केलनि अछि। विद्यापति-गीतक निर्लेप पहिचान देखार करबाक लेल ओ एक कसौटी बनौलनि अछि। विद्यापतिक निर्विवाद प्राचीन गीत सभक तुलना मे अन्यान्य गीतक विश्लेषण जॅ ( 1)भाषा (2 )शब्द (3 )शैली (4 )अन्त्यानुप्रास (5 )भनिता मे पुनरुक्ति (6 )भाव (7 )आ, महाभाव-- एहि सभक आधार पर कएल जाय, तॅ ठीक-ठीक निष्कर्ष निकालल जा सकैए जे कोन गीत विद्यापतिक थिक कोन नहि। पंडित जी सैह केलनि अछि। हुनक अनेक निष्कर्ष (कुल 48 सुप्रसिद्ध गीत कें ओ विद्यापति सॅ भिन्न कविक रचना मानलनि अछि) सभ मे सॅ एक निष्कर्ष ई थिक जे 'जय जय भैरवि' विद्यापतिक गीत-रचना नहि थिक। तखन, आब? जानिते छी जे ई गीत मिथिला मे राष्ट्र-गीतक गौरव-गरिमा हासिल क' लेने अछि। एकरा लोक तेना क' विद्यापतिक गीत मानि लेलक अछि जे सपनो मे नहि सोचि सकैछ जे ई विद्यापतिक गीत नहियो भ' सकैत अछि। प्रायः एही परिस्थिति कें गमैत, पंडित जी अपन लेख मे ईहो विनम्र वचन जोडलनि--'प्रथमदृष्ट्या तॅ इएह प्रतीत होइत अछि जे ई गीतसभ विद्यापतिक रचना नहि भए सकैत अछि। परन्तु हमरा से कहबाक साहस नहि होइत अछि किएक तॅ सम्भवतः हमरा छाडि प्रायः सभ कें प्रगाढ विश्वास छनि जे ई गीत विद्यापतिक रचल थिक। विश्वासे नहि, सभ कें एहि गीतसभ पर प्रगाढ आस्था सेहो छनि। हम कथमपि नहि चाहब जे कनिको आस्था पर चोट पडय।'
पंडित जी कें कहबाक साहसो भेलनि अछि आ हमरा लोकनिक आस्था पर चोटो नहि पडल अछि। कारण, मात्र आस्था नहि, हमरा लोकनि अपन परम्पराक प्रति आलोचनात्मक आस्था रखैत छी। जे सत्य थिक, से तॅ अन्ततः सत्य थिक। आ, ओकर अपन लाभो तॅ छै। आइ धरि दुनिया कहैत छल--मिथिला कें विद्यापति छोडि क' आर की छै? पद्धतिबद्ध ढंग सॅ उद्घाटित सत्य दुनिया कें जवाब द' सकैत अछि जे मध्यकालो मे, एक विद्यापतिये नहि, मिथिला कें बहुत किछु छलैक।
मो० 9431413125
email-- tara.viyogi@gmail.com
परम्परा आ लेखक
डॉ० तारानन्द वियोगी
अहां पुछलहुं अछि जे परम्पराक प्रति नवतुरिया लेखकक की रुख हेबाक चाही। हमर जबाव अछि जे अपन परम्पराक प्रति हमरा लोकनि मे आलोचनात्मक आस्था हेबाक चाही। प्राथमिक बात ई अछि जे आस्था हेबाक चाही। से आस्था केहन हेबाक चाही, से भिन्न बात थिक।
ई 'आस्था' शब्द बड व्यापक। सामान्यतः एकरा विश्वासक लगीच क' क' देखल जाइ छै। लोक कहितो अछि--आस्था-विश्वास। दुनू शब्द मे मुदा, बड अंतर। विश्वास तॅ लोक ओहुनो, विना कोनो कारणोक, क' सकैत अछि, करिते अछि। मुदा, 'आस्था'क लेल 'ज्ञान झाक योग पडब' आवश्यक। माने, बौद्धिक स्तर पर ओकरा प्रति अहां सजग होइऐक, तखन भेल--आस्था। अपन परम्पराक प्रति हमरा आस्था हेबाक चाही। से आस्था केहन, तॅ आलोचनात्मक। तात्पर्य जे नीक कें ग्रहण करबाक आ अधलाह कें त्याग करबाक बुद्धि आ साहस हमरालोकनि मे हेबाक चाही।
आधुनिक मैथिली साहित्यक जन्म कोना भेल? एकर उत्स के मूल प्रेरणा की छल? खोज कयला पर देखबै जे आरंभिक दशकक लेखक लोकनिक इष्ट छलनि--अपन परम्परा मे सुधार। एही दुआरे एहि युग कें सुधारवादी युग कहल गेलै। एकर मूल प्रेरक छल--भारतीय नवजागरण। भारतीय नवजागरणक जे प्रभाव मिथिला पर देखार रूप मे पडलै, तकरे हम 'मैथिली जागरण' कहैत छिऐक। एकरे बदौलत हमरा लोकनि कें आधुनिक मैथिली साहित्य प्राप्त भेल। प्रश्न अछि जे सुधार के जरूरति ककरो किएक पडैत छैक? पहिने सॅ जे परम्परा चलि आबि रहल अछि, ताहि मे जखन निघेंस वस्तु सभक मात्रा बढि जाइ छै, तखन सुधारक जरूरति पडैत अछि। ई निघेंस वस्तु सभ मृत आ गतिहत्या करैबला होइत अछि। एकरा देखार करब साहित्यक मूल दायित्व, एही प्रेरणा सॅ आधुनिक मैथिली साहित्यक आरम्भ भेल अछि। सुधारवादी साहित्यक चरम विकास हमरा लोकनि हरिमोहन झाक साहित्य मे देखैत छिऐक। निघेंस वस्तु सभ कें ओ सर्वाधिक त्वराक संग आ बेस निर्मम ढंग सॅ देखार केलनि, तें हुनकर साहित्य एतेक महत्वपूर्ण अछि। आगू चलि क' जबाना बदलि गेलै। सामाजिक सुधार भेलै। जबाना जे बदलैत अछि, ताहि मे साहित्योक अपन विलक्षण योगदान जरूर होइ छै। मुदा असल कारक होइत अछि--युग-प्रवृत्ति। युग-विशेषक जे ध्वनि होइ छै से तमाम माध्यम सभ सॅ एक्कहि संग अनुगूंजित होइ छै। एक जिम्मेदार लेखक सॅ ई आशा कएल जाइ छै जे ओ बदलैत युगक ध्वनि कें ठीक-ठीक अकानय, अखियास करए। पॉजीटिव आ निगेटिव तत्व सभ कें बेराबए। पॉजीटिव कें प्रोमोट करए आ निगेटिव के तर्कसंगत ढंग सॅ खंडन करए। दोसर एकटा रस्ता छै जे युगक पॉजीटिव ध्वनि मे जे सौन्दर्य, जे आदर्श निहित छै, तकरा अपन रचनाक माध्यम सं प्रकाश मे आनए। यात्रीजी यैह काज केलनि।
आगू चलि क' अपन साहित्य मे एकटा एहनो युग आएल, जखन परम्पराक सम्पूर्णतः निषेधक मांग कएल गेल। जतेक गतिहत समाज छल मिथिलाक, तकरा देखैत 'सामाजिक सुधार' कें ई लोकनि पर्याप्त नहि मानैत छलाह। हिनका लोकनिक मतें आवश्यकता छलै- सामाजिक परिवर्तन के। ई पीढी बहुत पढल-लिखल लोकक पीढी छल। ई लोकनि प्रश्न उठौलनि जे परम्परा माने की? एकटा सडल लहास, जाहि मे सुधारक आशा क्यो बताहे लोक क' सकैत अछि। परम्परा जॅ किछु थिक तॅ किछु सुविधाभोगी लोकक इच्छा-पूर्ति आ विलासक साधन थिक। ओ लोकनि कहलनि जे युगक संग चलबाक लेल सामाजिक परिवर्तन आवश्यक थिक। व्यापक समाजक हित एही सॅ सधि सकैत अछि। एहि पीढीक नेतृत्वकर्ता राजकमल चौधरी छला।
ध्यान सॅ जॅ अहां देखब तॅ पाएब जे बात ई बहुत उचित आ व्यावहारिक छल। कतेक डोज के दबाइ पडबाक चाही, ई एहि बात पर निर्भर करैत अछि जे रोग कतेक जडिआएल अछि। मिथिलाक रोग ततेक जडिआएल छल जे निषेधक मांग जरूरी छल। युगक संग चलबाक लेल अहां तैयार नहि छी, कारण जे बाप-ददा सॅ अहां कें बहुत मोह अछि। ई परम्पराक बचल रहबाक कोनो तर्क तॅ नहि भेलै। माने जे तर्कहीनता। परम्परावादी लोकनिक सब सं प्रधान तर्क थिक--तर्कहीनता। ओ लोकनि एही पर प्रहार केलनि। आब हमसब युगक समक्ष ठाढ छी तं अपन पूर्वज लोकनिक आशय कें बुझैत छी। निशां मे मातल समाजकें चेतेबाक लेल पूर्ण निषेधक नारा जरूरी छै। ओ लोकनि ठीक कहै छला। मुदा जुलुम बात जे हुनका लोकनिक रचना कें देखू तॅ परम्परा ओहूठाम विद्यमान भेटत। अपन सम्पूर्ण निहितार्थक संग। मुदा कमाल, जे ओ परम्पराक निषेध केलनि। बेसी की कहू, आशय पर जेबाक चाही। कथित शब्दे टाक ओझरा मे फॅसबा सॅ बचबाक चाही।
आब हमसब साहित्यक द्वार पर ठाढ छी आ कहै छी जे लेखक कें परम्पराक प्रति आलोचनात्मक आस्था सं परिपूर्ण हेबाक चाही। सुधारक फेज बीति चुकल अछि। आब सुधार कएल नहि जा सकैछ। निषेध सेहो उचित नहि थिक, कारण हमर परम्परा आइ मात्र परम्परा नहि रहल, हमर अस्तित्वक अस्मिता(identity)बनि गेल अछि। एहि भूमंडलीकृत आ बाजारवादी समय मे जॅ हमसब जीयब, आ अपन पहिचान ताकब तॅ से हमर परम्परा टा, सैह टा भ' सकैत अछि। आब परम्पराक निषेध नहि, ओकर पॉजीटिव तत्व सभक समाहार चाही हमरा, हमर अपन पहिचान प्रतिख्यापित करबाक लेल, सौंसे दुनियां मे। एहना स्थिति मे की करबाक चाही? नीक कें पकडबाक चाही, अधलाह कें छोडबाक चाही। विना कोनो मोहक। विना कोनो ममताक।
मुदा, प्रश्न अछि जे परम्परा माने कोन परम्परा? ध्यान सॅ देखबै तॅ पाएब जे परम्परा कौखन एकटा नहि होइ छै। सभ युग मे ई चलन रहल अछि जे एकटा जॅ मुख्यधाराक परम्परा, तॅ दोसर अवान्तर परम्परा अथवा अतःसलिला परम्परा। एकटा खिस्सा हमरा एहिठाम मोन पडैत अछि। खिस्सा थिक शान्तिनिकेतनक। गुरुदेव टैगोर के युगक। एकबेर की भेल जे आश्रम मे काज कर' बाली एक विधबा ब्राह्मणी युवती एक आन स्टाफ सॅ प्रेम करै छली। रवीन्द्रनाथ एहि प्रेम कें लक्ष्य करै छला। रवीन्द्रनाथ कें चिन्हैत छियनि? आधुनिक भारतीय साहित्यक ओ एहन अनुपम लेखक थिकाह, जिनका मे परम्परा, राष्ट्रीयता आ वैश्विकता--तीनूक तूलमतूल संतुलित विकास हमरा लोकनि कें भेटैत अछि। सही माने मे ओ एक 'भारतीय लेखक' छला। आ, से रवीन्द्रनाथ शुद्ध हृदय सॅ चाहै छला जे जॅ संभव हो तॅ एहि दुनूक विवाह भ' जेबाक चाही। मुदा संकट ई जे ब्राह्मण-समाज मे विधवा-विवाह मान्य नहि। व्यवस्था जॅ क्यो देताह, तॅ से क्यो पंडिते। गुरुदेव आचार्य हजारी प्रसाद द्विवेदी कें बजौलनि। हजारी बाबू महान लेखक तॅ छलाहे, तकरा संग-संग बड भारी ज्योतिषी सेहो छला आ 'पंडितजी'क नामें मशहूर छला। गुरुदेव पुछलखिन--विधवा-विवाहक संबंध मे अपन परम्परा की कहैत अछि? पंडितजी शास्त्र सभक अवलोकन केलनि आ जा क' कहलखिन--शास्त्र आज्ञा नहि दैए। गुरुदेव मुदा, बहुत सहानुभूतिपूर्ण छला। बजला--पंडितजी, कोन परम्परा आज्ञा नहि दैए? अहां तॅ कोनो एक परम्पराक बात बात कहैत छी। सभ परम्पराक तॅ अपन-अपन मान्य आचार्य सभ छथि। हम ई कोना कहि सकै छी जे एक परम्पराक आचार्य हमर आदरणीय आ दोसर परम्पराक आचार्य निषेध्य? कने देखि क' कहू जे दोसर परम्परा की कहैए? अगिला दिन हजारी बाबू दोसर-दोसर परम्पराक आचार्य लोकनिक मतक परायण केलनि आ गुरुदेव कें जा क' कहलखिन जे दोसर परम्परा विधवा-विवाहक अनुमति दैए। गुरुदेव कें मानवताक हित मे आ युग-धर्मक अनुरूप जे करबाक छलनि, तकर रस्ता भेटि गेल छलनि।
हमरा लोकनि कें एतबा बुद्धिमान आ विवेकपूर्ण हेबाक चाही जे अपना ओतक समस्त परम्परा हमरा अपन परम्परा बुझना जाय। ब्राह्मण हएब, आ कि ब्राह्मण नहि हएब हमर बिलकुल निजी मामिला थिक। तहिना, जेना हम राति कें पैजामा पहिरि क' सुतै छी कि लुंगी पहिरि क', ई हमर निजी मामिला छी। युगधर्मक उपेक्षा नहि करबाक चाही। दुनू परम्परा हमर अपने परम्परा थिक। कट्टर सनातनी हेबाक जे थोडेक हानि सभ छैक, तकरा सॅ आब हमरा लोकनि कें मुक्त हेबाक चाही, ई बात जखन हम कहै छी तॅ किछु लोक हमरा विरोधी बुझैत छथि। मुदा ताहि डर सॅ की हम ई बात कहब छोडि दी जे एकैसम शताब्दीक एहि संश्लिष्ट युग मे हमरा लोकनि कें टिकल रहबाक लेल कोन रणनीति विधेय थिक। दुनू परम्परा हमर अपन परम्परा थिक, जे हमरा युगानुरूप समायोजन लेल पॉजीटिव सजेस्ट करय, से ताहिकाल हमरा लेल विधेय थिक। मिथिलाक समन्वित परम्पराक हम अन्वेषी थिकहुं। सौंसे मिथिला हमर अपन मिथिला थिक। हमर जे समन्वित परम्परा अछि, तकर संरक्षण आ विकासक वास्ते हमरा अग्रसर हेबाक अछि। से आलोचनात्मक आस्था राखि क'। हमरा लोकनि जॅ समाजक जागरूक वर्ग छी, तॅ हमर यैह कर्तव्य थिक।
एखन चहुंदिस उत्तर-आधुनिकता (post modernism) के खूब हल्ला मचल छै। कहियो अखियास केलियैए जे ई कोन चीज थिक आ एकर दार्शनिक आधार-भित्ति की छिऐक? हम तॅ सनातन सॅ चलि आबि रहल काल-प्रवाह कें देखै छी तॅ लगैए जे ई दुनियां लगातार वर्ग-न्याय दिस बढि रहल अछि। पहिने सामंतवादक युग छल। थोडेक लोक ऐश्वर्य-मदमत्त छला आ बहुसंख्यक लोक न्याय सं बंचित छल। युग बदलल तॅ तखन आधुनिकता आएल। एहि बहुसंख्यक न्याय-बंचित लोक मे सॅ थोडेक कें न्याय भेटलैक। मुदा की सभ कें भेटि सकलैक? जतेक लोक आबो न्याय-बंचित रहि गेला, तिनका अहां 'बहुसंख्यक' सॅ कम की कहबै? आधुनिकताक तॅ सेहो अपन जटिलता छै। लोकतंत्री शासन आ व्यवसाय-मुखी विज्ञान नित्त एकर जटिलता बढौने जाइत अछि। तात्पर्य जे आधुनिकता सॅ सेहो समस्त मनुक्ख कें न्याय नहि भेटि सकलैक। एम्हर आबि युग-प्रवृत्ति देखैत छी जे जे कोनो वर्ग वा समूह आधुनिकताक मुख्यधारा मे नहि आबि सकल, छूटल-पिछडल रहि गेल, से सभ अपनहि कें अपन केन्द्र मानि, अपन अस्तित्व सॅ अपनहि संतुष्ट होइत, अपन दाबीदारी ठोकि देलक। दाबीदारी कथीक लेल? आन कथूक लेल नहि। मात्र एही लेल जे अहांक सर्टिफिकेटक खगता हमरा नहि अछि। अहांक नीक कहने ने हम नीक आ खराब कहने ने हम खराब भ ' सकैत छी। हम जे छी, जेहन छी, स्वयं मे पूर्ण आ महत्वपूर्ण छी। एक तरहक स्वयंभू आत्मविश्वास एकरा अहां कहि सकै छिऐक। सौंसे दुनियां मे, सभ देश, सभ बंचित समुदाय मे आइ ई प्रवृत्ति देखल जा रहल छै। ई स्त्री-विमर्श, दलित-विमर्श आदि-आदि की थिक? क्षरणशील पर्यावरणक चिन्ता, विलुप्त होइत जीवजन्तु-वनस्पतिक चिन्ता, अप्पन जडि कें चिन्हबाक चिन्ता-- ई सभ की थिक? आजुक युगक प्रवृत्ति थिक। आधुनिकताक विफलताक पश्चात जे प्रतिक्रिया सभ सौंसे दुनियां मे भेल अछि, ई तकर देन थिक। मुक्त बाजार एकरा अपना लेल नीक बुझैए, से एक बात। दोसर दिस मार्क्सवाद एकरा शंकालुताक दृष्टियें देखि रहल अछि। कारण, एहि बात मे ओकरा संदेह बुझाइत छै जे एहि बाट पर चलने बंचित समुदाय अपना लेल न्याय प्राप्त क' सकत। अस्तु, एहि पॉजीटिव-निगेटिव के तसफिया चिन्तक लोकनि अपन करथु। युग-प्रवृत्ति तॅ जे थिक, से थिक।
स्त्री-विमर्शेक प्रसंग कें लिय'। मिथिलाक गामो घर मे आइ अहां देखबै जे अहां छोट उमेर मे बेटीक बियाह करियौ तॅ स्वयं बेटिये अहांक प्रबल विरोधी भ' क' ठाढ भ' जाएत। कहुना ठकि-फुसिया क' जॅ अधलाह वर संग बियाह कराब' लगियौ तॅ मडबा पर सॅ भागि पडाएत। अनजाति संग बियाह करबाक दंडस्वरूप जॅ ओकरा चांप चढा क' मारि दियौ तॅ पुलिस-कचहरी तॅ छोडू, सौंसे दुनियांक समाज तेना क' क' अहांक दुश्मन भ' जाएत जे लाख घूस-पेंच लगाइयो क' बचि नहि सकब। एखन निरुपमा पाठकक हत्या-काण्ड मे यैह तॅ भेल अछि।
एहना स्थिति मे लेखकक की दायित्व थिक? पहिने तॅ अहां पॉजीटिव-निगेटिव के निर्णय करू। आ, अहांक जे समन्वित परम्परा अछि, तकरा संग युगक पॉजीटिव ध्वनि कें जोडू। युगक मोताबिक जकर औचित्य बनैत होइक, तकरा अपन समर्थन दियौ। रचनात्मक लेखन (creative writing) मे ओकरा उतारू जे अहांक समाज एहि युगक संग कोन तरहें समायोजन बैसा सकैत अछि। की अहां कें बूझल अछि, यात्रीजी 'लिव-इन-रिलेशनशिप' के समर्थन केने छलखिन। आ, नवतुरिया लेखक लोकनि सॅ अपील सेहो केने छलखिन जे एकर सकारात्मक पक्ष पर ओ लोकनि कथादि लिखथु। मुदा, मैथिलीक ई दोसर पहलू सेहो देखू जे हमर चुनौटा मंचीय हास्यकवि, जनक जी महाराज जान-प्राण अडपि क' स्त्री-विमर्शक विरोध करैत छथि, जागरूक होइत स्त्रीक एक सॅ एक हास्यास्पद आ वीभत्स वर्णन क' क' पुरुख श्रोता लोकनि कें हॅसी लगबैत छथि। स्त्री लोकनि एहि पर की सोचैत हेती? अहां पुरुख छी तॅ स्त्रीक निन्दा तॅ करबे करबै। युग-युग सॅ करैत एलियैए। सोचू, एहि तरहें एकभग्गू भ' क' चलने की हम अपन घरोक रक्षा क' सकब? समाजक रक्षाक तॅ बाते छोडू। हम तॅ बन्धु, यैह कहब जे युग-प्रवृत्ति सॅ आंखि मूनि क' हमरालोकनि युगक सामना नहि क' सकैत छी।
अपन परम्पराक प्रति दृष्टिकोण कें हमरा लोकनि आलोचनात्मक कोना बनौने राखि सकैत छी, तकर एक बहुत सटीक दृष्टान्त एखन हाल मे सामने आएल अछि। ई पं० गोविन्द झाक नवीनतम शोधक परिणाम थिक। पं० गोविन्द झा कें अहां 'चिन्है' छियनि? ओ आयुवृद्ध भने होथु, मुदा कोनो युवे-सन ओजस्वी-तेजस्वी छथि। उत्साह आ उत्सुकता सॅ एकदम भरल-पुरल छथि, जे हुनका सदति नव-नव संधान-अनुसंधान लेल प्रेरित करैत रहैत छनि। ओ विद्यापति-साहित्यक विशेषज्ञ छथि। हमरा मोन पडैए, आचार्य रमानाथ झा भारी मन सॅ कतहु लिखने छथिन जे विद्यापतिक विशेषज्ञ, समूचा संसार मे आब एक हमही टा बचि गेल छी, आन ककरो मे तकर प्रवृत्तियो नहि देखैत छिऐक। मैथिलीक सौभाग्य जे हुनका बादो, आइयो पं० गोविन्द झा-सन अनुसंधानी पुरुष हमरा लोकनिक बीच छथि। पंडित जीक एक नव पोथी एहि बीच बहार भेलनि अछि--'अनुचिन्तन'। एहि पोथी मे एक लेख अछि--'विद्यापतिक प्रसंग'। एहि लेख मे ओ विद्यापति-गीतक मादे अपन नवीनतम शोधक किछु निष्कर्ष प्रस्तुत केलनि अछि।
हमरा लोकनि अवगत छी जे विद्यापति-गीतक छव गोट प्राचीन स्रोत अछि--रामभद्रपुर तालपत्र, नेपाल तालपत्र, तरौनी तालपत्र, भाषागीत-संग्रह, रागतरंगिणी आ हरगौरी-विवाह। हमरा लोकनि एहू बात सॅ अवगत छी जे मध्यकालीन मिथिला मे दर्जनो एहन ज्ञात-अज्ञात-अल्पज्ञात कविलोकनि भेला जे गीत-रचना केलनि। बाद मे हुनको लोकनिक गीत जे भेटल तॅ ताहि मे 'भनहि विद्यापति'क भनिता जोडल अथवा विद्यापतियेक गीत-रचनाक रूप मे प्रसिद्धि-प्राप्त। हमरा लोकनिक परम्परा गौरवपूर्वक स्वीकार केलक जे ई सबटा गीत विद्यापतियेक छियनि। तखन, आब? आलोचनात्मक आस्था जॅ हो तॅ तकर मांग थिक जे हमर विशेषज्ञ लोकनि निर्णय करथु जे सत्य की थिक। पंडित जी सैह केलनि अछि। विद्यापति-गीतक निर्लेप पहिचान देखार करबाक लेल ओ एक कसौटी बनौलनि अछि। विद्यापतिक निर्विवाद प्राचीन गीत सभक तुलना मे अन्यान्य गीतक विश्लेषण जॅ ( 1)भाषा (2 )शब्द (3 )शैली (4 )अन्त्यानुप्रास (5 )भनिता मे पुनरुक्ति (6 )भाव (7 )आ, महाभाव-- एहि सभक आधार पर कएल जाय, तॅ ठीक-ठीक निष्कर्ष निकालल जा सकैए जे कोन गीत विद्यापतिक थिक कोन नहि। पंडित जी सैह केलनि अछि। हुनक अनेक निष्कर्ष (कुल 48 सुप्रसिद्ध गीत कें ओ विद्यापति सॅ भिन्न कविक रचना मानलनि अछि) सभ मे सॅ एक निष्कर्ष ई थिक जे 'जय जय भैरवि' विद्यापतिक गीत-रचना नहि थिक। तखन, आब? जानिते छी जे ई गीत मिथिला मे राष्ट्र-गीतक गौरव-गरिमा हासिल क' लेने अछि। एकरा लोक तेना क' विद्यापतिक गीत मानि लेलक अछि जे सपनो मे नहि सोचि सकैछ जे ई विद्यापतिक गीत नहियो भ' सकैत अछि। प्रायः एही परिस्थिति कें गमैत, पंडित जी अपन लेख मे ईहो विनम्र वचन जोडलनि--'प्रथमदृष्ट्या तॅ इएह प्रतीत होइत अछि जे ई गीतसभ विद्यापतिक रचना नहि भए सकैत अछि। परन्तु हमरा से कहबाक साहस नहि होइत अछि किएक तॅ सम्भवतः हमरा छाडि प्रायः सभ कें प्रगाढ विश्वास छनि जे ई गीत विद्यापतिक रचल थिक। विश्वासे नहि, सभ कें एहि गीतसभ पर प्रगाढ आस्था सेहो छनि। हम कथमपि नहि चाहब जे कनिको आस्था पर चोट पडय।'
पंडित जी कें कहबाक साहसो भेलनि अछि आ हमरा लोकनिक आस्था पर चोटो नहि पडल अछि। कारण, मात्र आस्था नहि, हमरा लोकनि अपन परम्पराक प्रति आलोचनात्मक आस्था रखैत छी। जे सत्य थिक, से तॅ अन्ततः सत्य थिक। आ, ओकर अपन लाभो तॅ छै। आइ धरि दुनिया कहैत छल--मिथिला कें विद्यापति छोडि क' आर की छै? पद्धतिबद्ध ढंग सॅ उद्घाटित सत्य दुनिया कें जवाब द' सकैत अछि जे मध्यकालो मे, एक विद्यापतिये नहि, मिथिला कें बहुत किछु छलैक।
मो० 9431413125
email-- tara.viyogi@gmail.com
Posted by तारानंद वियोगी
Labels: and viyogi, taranand viyogi
No comments:
Subscribe to: Post Comments (Atom)

robotstxt: allowed

filter: keep


text:
गोष्ठीमे अध्यक्षीय मन्तव्य देइत प्राज्ञ भ्रमर एखन धरि मिथिला राज्य स्थापना नहि हुअकेँ मूल कारण प्रतिबद्धताक अभाव रहल कहलनि. आन्दोलनक जे गति होएबाक चाही से नहि पकडि रहल हएबाक बात कहैत ओ किछु गोटे आन्दोलनक सम्पूर्ण श्रेय अपने लेबय चाहि रहला सँ समस्या आएल उल्लेख कएलनि. अपन घर, सीमा आ स्वाभिमान लेल मिथिला राज्य आवश्यक रहल कहैत प्राज्ञ भ्रमर तएँ एक स्वर सँ दबाव देल जाय तँ राजनीतिके स्तर सँ मिथिला राज्य भेटत विश्वास व्यक्त कएलनि. अपन पहिचान आ स्वाभिमानक लेल भावनात्मक रुप सँ मिथिला आन्दोलनमे सक्रिय होएबालेल ओ मिथिलावासीसभसँ आग्रह कएलनि.
कार्यक्रममे साहित्यकार चन्द्रेश लोकक मानसिकतामे नव सोच आ दृष्टिक संग मिथिला राज्यक मांग नहि आबय धरि आन्दोलन सफल नहि हएत बतौलनि. ओ लोक मानसिकता बदबाक लेल मिथिला केन्द्रित पुस्तक, पत्र-पत्रिका आदि पर जोड देबय पडत उल्लेख कएलनि. ओ कहलनि ‘लोकमे विश्वासक बोध जगबय पडत, जखन लोकमे जागरुकता आबि जाएत तँ मिथिला राज्यकेँ कियो नहि रोकि सकैत अछि.’ डा. रेवति रमण लाल लोकक रोजी-रोटी सँ जोडैत मिथिला राज्यक आन्दोलनके आगु बढाबय परत कहलनि. कार्यक्रममे साहित्यकार अयोध्यानाथ चौधरी नेपाल एखन संघीय संरचनामे जायकेँ क्रममे रहला सँ मिथिला राज्यक सम्भावना प्रबल रहितो संघीयताप्रति माओवादी जकाँ अन्य दलक स्पष्ट दृष्टिकोण नहि आएल बतौलनि.
गोष्ठीमे प्रो. उदयशंकर मिश्र मिथिला आन्दोलन सँ प्रोफेशनल, मिशनबला आ सर्वसाधारण कऽ तीन प्रकारक लोक जुडल रहल बतौलनि. गरीबी , भूखमरी आ बेरोजगारीक आधारपर मिथिला राज्य अवधारणा बनबाक चाही कहैत ओ से नहि भऽ किछु गोटे आन्दोलनकेँ सिढी मात्र बनौलनि उल्लेख कएलनि. मनमीत कुटिर मौलागंजमे भेल ओ गोष्ठीमे साहित्यकार राजाराम राठौड, श्रीमति गुंजा राय सहित वक्तासभ संघर्ष करय पर जोड देइ त मिथिला राज्यक स्थापना भऽ इतिहास बदलत से विश्वास व्यक्त कएलनि.


text:
चमोली जिला
चमोली जिला भारतक उत्तराखण्ड राज्यक गढ़वाल मण्डल अन्तर्गत अवस्थित एक जिला छी । चमोली जिलाक मुख्यालय चमोली गोपेश्वरमे अवस्थित अछि । चमोली जिला अपन सांस्कृतिक विरासत, हस्तकला, खानपान आ वन्य जीवनक लेल सम्पूर्ण राज्यमे प्रसिद्ध अछि । एहि ठाम विश्व सम्पदा क्षेत्रमे सुचिकृत फुलसभक उपत्यका राष्ट्रिय निकुञ्ज अवस्थित अछि ।
विषय सूचीसभ
जनसङ्ख्या[सम्पादन करी]
भारतक सन् २०११ क जनगणना अनुसार चमोली जिलाक जनसङ्ख्या ३,७०,३५९ अछि । एकर क्षेत्रफल ७,६१३ वर्ग किलोमिटर अछि । सन् २०११ मे भेल भारतीय जनगणना अनुसार ई ठामक जनघनत्व ४९ वर्ग किलोमिटर अछि ।
भाषा[सम्पादन करी]
चमोली जिलामे प्राय हिन्दी भाषा आ अन्य क्षेत्रीय भाषासभ बाजल जाइत अछि ।


text:
सर्वप्रथम अहां अपन प्रारंभिक जिनगी, शिक्षा-दीक्षाक बारेमे किछु बताबी?
मूलरूपसं हम मधुबनीक रहनिहार छी, मुदा सम्प्रति दरंभंगा कें कर्मभूमि बनौने छी. मैथिली साहित्यमे एमए केलाक बाद हम एखन पीएचडी कए रहल छी. हमर शोधक विषय अछि- आधुनिक मैथिली नाटकमे महेन्द्र मलंगियाक योगदान: एक विश्लेषणात्मक अध्ययन. एकर अलावे एखन हम मास कम्यूनिकेशन तथा जर्नलिज्ममे पीजी डिप्लोमा सेहो कए रहल छी. दरभंगा रेडियो स्टेशनक लेखा विभागमे कार्यरत छी. वर्ष 2007मे हमर लघुकथाक एकटा पोथी 'अहीं के कहै छी' प्रकाशित भेल अछि.
अहांक अभिनय दिस कोना आ कहिया रुझान भेल ? अभिनय करबाक प्रेरणा कतय सं भेटल?
हमर बाबूजी अमर चन्द्र झा, गयामे छलाह आ 5 कक्षा धरि ओहि ठाम हमर पढाइ-लिखाइ भेल. बाबूजी ओतय प्रोफ़ेशनल नाटक करैत छलाह. बाबू जी बम्बइ चलि गेलाह आ किछु संघर्षक बाद ओ हिन्दी सिनेमामे सहायक निर्देशकक रूपमे काज करय लगलाह. केदार नाथ शर्मा, धीरुभाइ देशाई, नाना भाइ भट्ट (महेश भट्टक पिताजी) आदि संग लगभग 22 गोट हिन्दी आ 1टा गुजराती फ़िल्म केलाह. एहि प्रकारे अपन घरक फ़िल्मी वातावरण आओर फ़िल्मानुरागी पिताक गहीर प्रभाव हमरा पर पड़ल. बादमे अपन अभिनय कें निखारबाक लेल हम रंगमंच सं जुड़ि काज करय लगलहुं.
अहांक बाबूजी कोन-कोन हिन्दी फ़िल्ममे सहायक निर्देशक रहथि, किछु बता सकैत छी?
हुनक प्रमुख फ़िल्ममे 'संत ज्ञानेश्वर', 'महासती अनुसूया', 'स्पाय इन रोम', 'चोर दरबाजा', 'फ़्लाईंग मैन', 'सेजल सुमरो' (गुजराती) किशोर साहूक संग "नया मंदिर", नाना भाई भट्ट संग 'मशाल' आदि किछु नाम अछि.
अहांक पहिल पहिल फ़िल्म छल श्याम भास्कर द्वारा निर्देशित मैथिली फ़िल्म 'पीरितिया'. ई फ़िल्म अहां कें कोना भेटल छल?
श्याम भास्कर जी प्रयोगधर्मी लेखक आ निर्देशक छथि जे सदिखन मैथिली सिनेमाक प्रति गंभीर चिन्तनमे लागल रहैत छथि. ओ हमरा कथाकार आ कविक रूपमे पहिने सं चिन्हैत छलाह, मुदा जखन कास्टिंग कएल गेल त' ओ हमरा एकटा भूमिका देलनि, रंनिंग रोल छलै. शूटिंग समाप्त भेलाक बाद हम श्याम भैयासं डेरायत डेरायत पुछलियनि जे हमर काज केहन लागल ? ओ कहलाह जे हम अहाकें रोल द' कोनो गलती नहि केलहुं. हुनक उत्साहपूर्ण बोल हमर कानमे जेना मिसरी घोरि देने होअय, जेना बुझायल. एहि सं हमर उत्साह बनल रहल आ अभिनयक क्षेत्रमे आगू बढबाक प्रेरणा सेहो भेटल.
जेना हम कहि चुकल छी, हमर पहिल फ़िल्म छल “पीरितिया”. तकरा बाद अभिजीत सिंहक “ दुलरुआ बाबू”, विजय कुमारक हिन्दी टेलीफ़िल्म “श्यामा दर्शन”, सौभाग्य मिथिला लेल श्याम भास्कर द्वारा निर्देशित सीरियल “डॉ टोपीबाला”, लाइफ़ ओके पर प्रसारित “सावधान इन्डिया”, रवि खन्डेलवाल निर्देशित लघु मैथिली फ़िल्म “कोखि”, श्याम भास्करक “ फ़ेर हेतइ भोर” आदिमे अभिनय केने छी. उदय राज द्वारा निर्देशित मैथिली फ़िल्म “ घोघमे चांद” जल्दिये रिलीज होयत.
' फ़ेर हेतइ भोर' केर मूल कथ्य की थिक? किछु बताबी?
एहि फ़िल्मक कथा राजनैतिक जीवनमे आयल स्खलनक प्रति घुमैत अछि, जाहिमे सत्ताक क्रूरता आ निरंकुशताक दर्शन होयत अछि. फ़िल्मक नायक अपन स्वार्थसिद्धिक लेल कृत्य-कुकृत्यक मध्य कोनो अन्तर नहि करैत छथि. हुनका लेल सत्ता मात्र हितपोषणक पर्याय थिक. एहि फ़िल्मक विषय-वस्तु मैथिली सिनेमाक दर्शक लेल नव अछि. मैथिली मे यथार्थवादी सिनेमाक घोर अभाव अछि. आशा करैत छी जे “फ़ेर हेतइ भोर” सं यथार्थवादी सिनेमाक आरंभ होयत. एकटा आओर खास बात. एहि फ़िल्ममे कोनो गीतक प्रयोग नहि अछि.
बड्ड नीक ! अहां कोन कोन मैथिल अभिनेतासं प्रभावित छी ?
रवि खंडेलवाल, राजीव सिंह, अनिल मिश्रा, मुरलीधरजी आदि किछु गोटे छथि जिनक अभिनय सं हम बेसी प्रभावित छी. ई लॊकनि सम्पूर्ण कलाकार छथि. आ हमहु एकटा नीक कलाकार बनबाक प्रयास कए रहल छी. एहि लेल हमरा एकहन बड्ड काज करबाक अछि. आब आगू देखियौ की होयत अछि.
अहांक हिसाबे मैथिली फ़िल्म लोकप्रिय नहि होमय केर की-की कारण अछि ?
हमरा जनतवे नीक कथाक अभाव, दक्षता व कुशलता सं तैयार पटकथाक अभाव, निर्देशक-निर्माता द्वारा आर्टिस्टक ड्रेस, मेक-अप सबमे समझौता, आ कहानीमे समय सं पाछू चलबाक सोच जड़ियाएल छै. ओना हमरा बुझने जाबत तक प्रदर्शन व्यवस्था नहि सुधरत, ता धरि मैथिली सिनेमाक प्रगति बाधित होयत रहत. अनेको फ़िल्म त' लैपटॉपे मे रहि जायत अछि. दोसर अहम कारण, प्रोफ़ेशनल डायरेक्टरक घोर अभाव अछि मैथिलीमे, ओना आइ-काल्हि निर्देशक बनबाक होड़ लागि गेल अछि.
मैथिली सिनेमाक भविष्य अहां किनक हाथमे उज्ज्वल देखि रहल छी ?
मुरलीधर जी, अभिजीत सिंह, श्याम भास्कर, उदय राज आदि किछु निर्देशक छथि जे जदि नियमित रूपे फ़िल्म बनाबथि त' नीक संभावना बनत. आजुक समयमे मैथिली सिनेमाक लगातार हिट फ़िल्मक आवश्यकता छै. मनोज श्रीपतिजी सेहो कुशल निर्देशक छथि. हिनको पर मैथिली सिनेमा बहुत निर्भर अछि.
एहि बारेमे हम विशेष त' नहिं कहब किएक त' हम प्रोडक्शन सं कनियो नहि जुड़ल छी, मुदा जेना सुनै छी जे आन क्षेत्रीय भाषाक एजेन्ट किछु बाधा उत्पन्न करैत छथि.


text:
नै कान तूँ! नै कान तूँ !
एक दिन करबाए नाम तूँ
आई कष्ट काटि रहल छें तूँ
एक दिन करबाए नाम तूँ
नै कान तूँ ! नै कान तूँ !
शिव धनुष तोड़बा लेल
बनि जो आई राम तूँ
परुशरामक क्रोध खाइयो कें
मुदा नै हार मान तूँ
नै कान तूँ ! नै कान तूँ !
सूरज डूबि फेर उगई छै
नदी सूइख फेर भड़ई छै
गाछो मे पतझड़ होइत छै
फेर किएक छें उदास तूँ
नै कान तूँ !नै कान तूँ !
की केयो मनुष कह्तौ तोड़ा
जँ मात्र खा-पी मईर जेबें तूँ ?
जँ जन्म लेलें एहि धरती पर
त किछु नव- पथ करै निर्माण तूँ
नै कान तूँ ! नै कान तूँ !
कह! तोरा-ओकरा मे कुन अन्तर
जँ एकहि पथ कें राही तूँ
जँ छोड़बाक छौ किछु पद-चिन्ह
त चल भीड़-भाड़ सँ बाहर तूँ
नै कान तूँ ! नै कान तूँ !!!!!!
:गणेश कुमार झा "बावरा"
गुवाहाटी


text:
काल्हि ऊ लता मंगेशकर बन’ चाहैत छलखिन ,परसू किशोरी अमोनकर ,आइ ऊ एकटा आई0ए0एस0 अधिकारी बन’ चाहैत छथिन ।सामंती मानसिकता सँ भरल एकटा मैथिल परिवारक ई प्रवृत्ति प्रगतिशील त’ कदापि नइ ,हँ पतनशील कहबा सँ बचि रहल छी ।बच्चाक शैक्षिक आ कैरियर चुनबा संबंधी स्वतंत्रताक सम्मान करैतो ,गार्जियनक आ समाजक प्रेरणा कें की कहल जाए ? कत लता जी आ कत’ एकटा सामान्य अधिकारी ,मुदा एकटा अर्धआधुनिक समाजक ई खास निशानी अछि ।ललबत्ती आ हूटर दिस निहारैत समाज....
मैथिली साहित्य आ मिथिलाक संस्कृति पर विमर्शक एकटा मंच ।प्राचीन गौरवशाली परंपराक पहचान आ नवीन प्रगतिशील मूल्यक निर्माण लेल एकटा लघु प्रयास ।
Tuesday, 23 May 2017
02 05 2017
काल्हि ऊ लता मंगेशकर बन’ चाहैत छलखिन ,परसू किशोरी अमोनकर ,आइ ऊ एकटा आई0ए0एस0 अधिकारी बन’ चाहैत छथिन ।सामंती मानसिकता सँ भरल एकटा मैथिल परिवारक ई प्रवृत्ति प्रगतिशील त’ कदापि नइ ,हँ पतनशील कहबा सँ बचि रहल छी ।बच्चाक शैक्षिक आ कैरियर चुनबा संबंधी स्वतंत्रताक सम्मान करैतो ,गार्जियनक आ समाजक प्रेरणा कें की कहल जाए ? कत लता जी आ कत’ एकटा सामान्य अधिकारी ,मुदा एकटा अर्धआधुनिक समाजक ई खास निशानी अछि ।ललबत्ती आ हूटर दिस निहारैत समाज....
1 comment:


text:
कार्यक्रम मे उपस्थित प्रवासी मैथिल सभ आपस मे रंग-गुलाल खेललनि. कार्यक्रम केर पश्चात प्रीति भोज केर आयोजन सेहो कयल गेल छल. कार्यक्रम मे उपस्थित एक प्रवासीक अनुसार असीम आनंद सृजित भेल. गामो मे आब एतेक मोन नहि लगैत छैक. प्रवास मे एखनो लोक अपन माटि-पानि सं जुडल आयोजन करैत छथि जे प्रशंसनीय. होरी गीत लोक कें झुमा देलक.
दोसर दिस मैथिल संस्था 'विद्यापति जनकल्याण चैरिटेबल ट्रस्ट' द्वारा रविदिन 24 मार्च 2013 कें भोरे 10 बजे सं सुन्दरकांड पाठ केर आयोजन कयल गेल. हावड़ा जिलान्तर्गत लिलुआ केर मीर पाड़ा अवस्थित ट्रस्ट केर कार्यक्रम मे मैथिल जुटान भेल. सांझ 5 बजे सं सांस्कृतिक अनुष्ठान राखल गेल छल. ई कार्यक्रम ट्रस्ट केर प्रस्तावित विद्यापति भवन प्रांगण मे भेल. कार्यक्रम मे विराट संख्या मे मैथिल उपस्थित भेल छलाह. (Report: मिथिमीडिया ब्यूरो)


text:
Procedure of Bhai dooj in Mithila
मिथिलाक परम्परामे भ्रातृद्वितीयाक स्वरूप
⇐ एकर पौराणिक महत्त्व आ विवेचन
एहि दिन मिथिलामें सभसँ पहिने आँगनसँ दरुखा धरि बाट निपबाक प्रथा अछि। भाव ई छैक जे भाइ बाहरसँ औताह तँ हुनका लेल बाट नापि राखल जाए।
आँगनमे अरिपन देल जाइत अछि, आ ओकर पश्चिम मे अरिपन देल पीढी राखल जाइत अछि। अरिपनक बीच अढिया मे पानक पात, लवंग इलायची, कुम्हरक फूल, सुपारी देल रहैत अछि। आ एक लोटामे अच्छिन्न जल (जाहि लोटासँ जल लए आन काजमे व्यवहार नहिं भेल हो) आ सिन्दूर पिठार राखल रहैत अछि। भाइक अएला पर ओ धुरिआएले पएरें (अर्थात् पयर धोनहिं बिना) तौनी-पाग नेने पिढी पर पूव मुँहें आँजुर बान्हि बैसैत छथि। बहिन हुनक दुनू हाथ आ पयरमे पिछार आ सिन्दूर लगाए हुनक अंजलि मे ओ पान आदि अढियामे राखल वस्तु दैत छथि। तखनि ठाढ भए निहुरि ओहि भायक आँजुर मे जल खसबैत मन्त्र पढैत छथि-
भ्रातस्तवाग्रजाताहं भुङ्क्ष्व भक्तमिदं शुभम्।
प्रीतये यमराजस्य यमुनाया विशेषतः।।
अर्थात् हे भाइ हम अहाँक जेठ बहिन छी। अहाँ यमराज आ विशेष रूपसँ यमुनाक प्रसन्नता लेल एहि भातक भोजन करू।
एहि मन्त्रसँ बहिन भाइ कें भोजन करबाक निमित्त आमन्त्रण दैत छथिन। एकरा नोंत लेब कहल जाइत अछि।
जँ बहिन छोट रहथि तँ मन्त्र एना होएत-
भ्रातस्तवानुजाताहं भुङ्क्ष्व भक्तमिदं शुभम्।
प्रीतये यमराजस्य यमुनाया विशेषतः।।
अर्थात् हे भाइ, हम अहाँक छोट बहिन छी। अहाँ यमराज आ विशेष रूपसँ यमुनाक प्रसन्नता लेल एहि भातक भोजन करू।
संस्कृतमे जँ नहिं पढि सकी तँ मैथिलीमे कही-
यमुना नोतलनि यमकें हम नोतै छी भाइकें।
हमरा नोतने भाइक अरुदा बढै।
ई तीन बेरि प्रक्रिया कएल जाइत अछि। अन्तमे पयर पर लागल सिन्दूर-पिटार पोछि देल जाइत अछि आ भाइक माथमे सिन्दूरक ठोप कए देल जाइत अछि।
बहिन अथवा भाइ मे सँ जे छोट रहैत छथि से दोसर कें गोड़ लगैत छथिन्ह।
एकर बाद भाई कें यथास्थान घरमे बैसाए डालीमे केरा, मखान, मेवा, फल, मधुर आदि बिगजी (भेषजी) क रूप मे दैत छथिन जाहिमे अंकुरी अवश्य रहैत अछि। अंकुरी सामान्यतः केरावक होइत अछि, मुदा कतहु कतहु बदामक सेहो व्यवहार सुनबामे आएल अछि। ई अन्न थीक जे बहिन अपना हाथसँ भाइक हाथमे दैत छथि।
एकर बाद सुविधानुसार भाइ बहिनक घरमे ठाम अन्न खाइत छथि आ अपना दिस सँ आनल सनेस वस्त्र, आभूषण अथवा नगदी रुपैया दैत छथिन्ह।
One thought on “Procedure of Bhai dooj in Mithila”
-
Pingback: Bhai dooj – Brahmi Publication


text:
रामाश्रय झा “रामरंग” प्रसिद्ध अभिनव भातखण्डे जीक मृत्यु- हिन्दुस्तानी संगीतक गायक, शिक्षक आ वाग्यकार/ शास्त्रकार श्री रामाश्र झा “रामरंग” जीक मृत्यु १ जनवरी २००९ केँ कोलकातामे भऽ गेलन्हि। ओ ८० बरखक छलाह। संगीत नाटक अकादेमी, नई दिल्लीक २००५ मे पुरस्कार प्राप्त श्री रामरंग केँ यू.पी. संगीत नाटकक फेलोशिप सेहो प्रदान कएल गेल छलन्हि।
श्री रामाश्रय झा “रामरंग”क जन्म १९२८ ई. मे मधुबनी जिलाक खजुरा गाममे भेलन्हि। हिनका संगीतक प्रारम्भिक शिक्षा अपन पिता सुखदेव झा सँ भेटलन्हि। बादमे ओ वाराणसीमे नाटक कम्पनीमे बहुत दिन धरि संगीत देलन्हि फेर पं भोलाराम भट्टसँ एलाहाबादमे संगीतक शिक्षा प्राप्त कएलन्हि। एलाहाबाद विश्वविद्यालयक संगीत विभागमे ई प्रोफेसर आ हेड रहलाह।
रामरंग ढेर रास खयाल रचना बनओलन्हि आ कतेक रास नव रागक निर्माण कएलन्हि। हिनकर पाँच खण्डमे नव आ पुरान रागक वर्णन आ समालोचना “अभिनव गीताञ्जलि” हिनक बड्ड प्रसिद्दि प्रदान कएलकन्हि आ ई “अभिनव भातखण्डे” नामसँ प्रसिद्ध भऽ गेलाह। अपन ध्रुपद आ खयाल रचनाक आधारपर श्री “रामरंग” हनुमानकेँ समर्पित “संगीत रामायण”क रचना सेहो कएलन्हि।
मैथिलीमे “विदेह” ई पत्रिका लेल पठाओल हिनकर “राग विद्यापति कल्याण”, “राग तीरभुक्ति”, “राग वैदेही भैरव” आदि नव राग आ ओहिपर आधारित मैथिली भाषाक रचना पाठकक मोनमे एखनो अछि।
हुनकर स्मरण: एहि पंक्तिक लेखकक संग वार्तालापमे रामरंग जी अपन जीवनक समस्त अनुभव कहि सुनेने रहथि। ओहि आधारपर हुनक जीवनी विस्तृत रूपमे “मैथिल आर मिथिला ब्लॉग” मे मिथिला विभूति-१ केर अन्तर्गत देखल जाऽ सकैत अछि।
रामरंग जीकेँ हजारो रचना कंठस्थ मोन छलन्हि मुदा बादमे हुनकर हाथ थरथड़ाइत छलन्हि आ ओ वार्ताक क्रममे कहनहिओ छलाह जे- के सीखत आ के लिखत।
२०म शताब्दीक सर्वश्रेष्ठ मिथिला रत्नकेँ “मैथिल आर मिथिला” ब्लॉग दिससँ श्रद्धांजलि।


text:
+2 बालिका उच्च विद्यालय मे शौचालय नहि होयब सरकार आओर शिक्षा विभागक कार्यप्रणाली पर सवाल ठाढ़ क' रहल अछि। स्कूल प्रशासन सँ ल'के ग्रामीण सभ सेहो स्कूल मे शौचालय निर्माणक लेल कैको बेर प्रयास जरूर केलक, मुदा सफलता हाथ नहि लागल।
प्रधनमंत्री नरेंद्र मोदी द्वारा स्वच्छता अभियान केर तहत नॉमिनेट कायल गेल स्वामी राम भद्राचार्य जाहि दिन डरहार गाम सँ स्वच्छता अभियान केर शुरुआत केलनि तेँ ओहि दिन मानव संसाधन विकास राज्य मंत्री उपेंद्र कुशवाहा सेहो गाम मे बारहैन लगेना रहथिन। स्कूल मे शौचालय नहि होयबाक कारण भ' रहल दिक्कत सँ हुनको अवगत कराओल गेल छल। ओहि दिन मंत्री जी कहने रहथिन कि यदि भीख मांगे पड़त तेँ भीख मांगब, मुदा स्कूल मे शौचालय जरूर बनबायब। तीन बरख बितलाक बादो परिस्थिति मे कोनो बदलाव नहि भेल अछि।
अपने क' बता दी कि प्रधानमंत्री नरेंद्र मोदी उत्तर प्रदेश मे स्वच्छता अभियानक तहत नौ गोटाकेँ नॉमिनेट केना रहथिन। जाहिमें स्वामी राम भद्राचार्य सेहो शामिल छलथि। एहि क्रम मे दरभंगाक डरहार गाम मे 15 नवंबर 2014 क' ओ स्वच्छता अभियान केर शुरुआत केलनि। एहि कार्यक्रमक दौरान मंत्री उपेंद्र कुशवाहा सेहो मौजूद छला। कार्यक्रमक दौरान पत्रकार सभ स्वामी भद्राचार्य क' गामक संगे - संग स्कूल मे शौचालय नहि होयबाक बात कहल गेल छल, जाहि पर ओ मंत्री केर उपस्थिति मे वादा केना रहथिन कि यदि हमरा शौचालय बनेबाक लेल भीख सेहो मांगे पड़त तेँ मांगब। ओहि समय मंत्री जी जल्दे विधालय मे शौचालय बनेबाक बात कहने रहथिन, मुदा तीन बरख बितलाक बादो शौचालय नहि बनल अछि आओर नहिये सुरक्षाक लेल देबाल ठाढ़ भेल।


text:
– जमा अनुपातक अनुसार आईसीआईसीआई कए बिहार मे 371 करोड़ आ एचडीएफसी को 183 करोड़ टका ऋ ण देबाक अछि, मुदा इ दूनू बैंक राज्य मे कोनो ऋ ण नहि देलक अछि।
-बिहार क बैंक मे सितंबर 2009 तक 93 हजार 244 करोड़ टका जमा अछि।
-पिछला छह माह मे दस हजार 196 करोड़ टका विभिन्न बैंक मे जमा भेल।
पटना – तीस हजार 978 करोड़
मुजफ्फरपुर-
गया-
छपरा – 3125 करोड़
भागलपुर –
सीवान – 2812 करोड़
‘बैंक क शीर्ष अधिकारी क इ निर्देश अछि जे बिहार क लोक कए ऋ ण नहि देल जाए।’
-आईसीआईसीआई क अधिकारी
अगर जमा राशिक अनुपात मे ऋण नहि बाटल गेल त बैंक क शाखा कए बंद करि देल जाइत।
-सुशील मोदी, उपमुख्यमंत्री
पटना । बिहार सरकार राज्य मे ऋ ण बटबा मे कैल जा रहल कंजूसी पर बैंक कए चेतावनी देलक अछि। सरकार कहलक अछि जे अगर जमा राशिक अनुपात मे ऋण नहि बाटल गेल त बैंक क शाखा कए बंद करि देल जाइत। सरकारक एहि चेतावनी स निजी बैंक अधिकारी मे हड़कंप मचल अछि। चेतावनी बाद बैंक शैक्षणिक ऋ ण क व्याज पर छात्रा कए एक प्रतिशत क विशेष छूट देबाक घोषणा केलक अछि।
उपमुख्यमंत्री सुशील मोदी आइ राज्य स्तरीय बैंकर्स समिति क 30म बैठक क बाद संवाददाता सम्मेलन मे कहला जे निजी बैंक बिहार मे कोनो ऋ ण नहि द रहल अछि। एहि पर बैठक मे चिंता जाहिर कैल गेल आ बैंक कए सख्त शब्द मे कहल गेल अछि जे यदि ओ बिहार मे टका जमा करबा लेल अपन शाखा खेललथि अछि, त एहन शाखा कए बंद करबाक लेल विचार करब।
सूत्र कहैत अछि जे बैठक मे बिहार क लोक कए ऋ ण नहि देबाक मामला मे आईसीआईसीआई बैंक कए उपमुख्यमंत्री विशेष तौर पर चेतावनी देलाह। बैंक क अधिकारी उपमुख्यमंत्री कए कहला जे बैंक क शीर्ष अधिकारी क इ निर्देश अछि जे बिहार क लोक कए ऋ ण नहि देल जाए। जमा अनुपातक अनुसार आईसीआईसीआई कए बिहार मे 371 करोड़ आ एचडीएफसी को 183 करोड़ टका ऋ ण देबाक अछि, मुदा इ दूनू बैंक राज्य मे कोनो ऋ ण नहि देलक अछि। मोदी कहला जे बिहार क बैंक मे सितंबर 2009 तक 93 हजार 244 करोड़ टका जमा अछि, जखनकि एहि अवधि मे मात्र 30 हजार 412 करोड़ टका ऋ ण देल गेल अछि। शेष 63 हजार करोड़ बिहार मे खर्च नहि भ कए अन्य राज्यक विकास मे खर्च भ रहल अछि। ओ कहला जे बैंक कए एहि वर्ष 21 हजार 127 करोड़ टका ऋ ण देबाक लक्ष्य छल। उप मुख्यमंत्री सह वित्त मंत्री कहला जे राज्य मे पिछला छह माह मे दस हजार 196 करोड़ टका विभिन्न बैंक मे जमा भेल। ओ कहला जे बैंक मे जमा राशि क मामला मे पटना पहिल नंबर पर रहल, एहि ठाम तीस हजार 978 करोड़ जमा अछि, मुदा आश्चर्यजनक रूप स छपरा आ सीवान जैसे छोटे शहर चौथे और छठे नंबर है। छपरा मे 3125 करोड़ आ सीवान मे 2812 करोड़ जमा अछि। दोसर स्थान पर मुजफ्फरपुर, तेसर स्थान पर गया आ पांचम स्थान पर भागलपुर अछि। मोदी कहला जे सरकार क दबाव क कारण बैंक कईटा नव शाखा खोलि रहल अछि आ अगिला साल मार्च तक विभिन्न बैंक क 270 नव शाखा खुलत। राज्य क चारि प्रखंड मे बैंक क शाखा एहि माह खुलत जेकर बाद कोनो एहन प्रखंड नहि बचत जतय बैंक क शाखा नहि रहत। उप मुख्यमंत्री कहला जे बैंक लड़की कए शैक्षणिक ऋ ण क ब्याज पर एक प्रतिशत छूट देबाक निर्णय लेलक अछि। ओ कहला जे सरकार क दबाव पर शैक्षणिक ऋण देबाक मामला मे सेहो बैंक अपन स्थिति मे सुधार कैलक अछि।


text:
मंगलवार, 20 मई 2014
मिथिला राज्य निर्माण सेना के तत्वाधान में बुद्धिजीवी सम्मलेन
मिथिला राज्य निर्माण सेना के तत्वाधान में बुद्धिजीवी सम्मलेन
मिथिला राज्य निर्माण सेना - बेर - बेर जेका फेर एकटा डेग उठेलक जकर नाम छल बुद्धिजीव सम्मलेन
ओना त अपन मिथिला में बुइधिक खजाना के अंत नै छैक , ओहि में तकनय बड़ मुश्किल अच्छी , तयो मिथिला राज्य निर्माण सेना , अपन कर्तबय से पाछू नै हटल , डेल्ही एन सी आर में जतेक बुद्धिजीवी या पत्रकार सब छथि सव के फोन या सम्बाद के जरिय सूचित केला बयक्ति सब क्यों ऑयल छाला , जाहि में लेट - सेट धरपरायल हमहुँ बुद्धिजीवी लोकनिक पाछू में बैसलो , हुनक सभक मुखारविंद सं निकलल शब्द के अनुसररण करैत बहुत निक लागल , कहाबत कोनो खराप नै छैक , बुद्धिजीवी लोक कहैत कियाक छै , से आई देखबा में ऑयल ।
मिथिला राज्य निर्माण सेना केर प्रयास सँ मिथिलाक बुद्धिजीवी लोकनि अपन अस्मिता लेल चिन्तन करय लगलाह, वास्तविकता तऽ यैह छैक जे हर डेग पर बुद्धिमान आ विद्वान् जँ कतहु रहैत छथि तऽ ओ थीक मिथिला, मुदा जनैतिकसचेतनाक घोर अकाल एतहि छैक, ई विडंबना नहि तऽ आर कि? हम सब देश आ विदेशक राजनैतिक परिदृश्य केर समीक्षा कय सकैत छी, मुदा अपन खसैत अस्मिता आ पहिचानविहीनता प्रति भारतीय संविधान मे सुधार नहि करा सकैत छी.... हमरा लोकनिक गट्स तखन कि मात्र आनक चाकरी लेल? लेकिननकारात्मकता सऽ आब डरेबाक आवश्यकता नहि छैक, मिरानिसे केर एहि महत्त्वपूर्ण प्रयासक सराहना आ प्रशंसा हेबाक चाही। नवतुरिया नीक काज कय रहल अछि। अहुँ सब सम्पर्क करैत स्वस्फूर्त इहि मुहिम मे
कोई टिप्पणी नहीं:
सदस्यता लें टिप्पणियाँ भेजें (Atom)


text:
झंझारपुरक मैथिली पुस्तक केन्द्र मे साहित्यिक गोष्ठी आयोजन भेल जाहि मे रचनाकार अपन रचनाक संग आनोआन रचनाकारक रचना पढ़लनि. दू सत्र मे आयोजित गोष्ठीक पहिल सत्र मे उपस्थित रचनाकार स्वरचित रचनाक पाठ केलनि त' दोसर सत्र मे रचनाकार अपन पसिनक अन्य रचनाकारक रचना पाठ केलनि.
साहित्यिक आनंद कुमार झा जनबैत छथि जे एहि तरहक कार्यक्रम सं साहित्य सं दूर जाइत पाठक कें फेर साहित्य सं जोड़ल जा सकत. एही कें धियान मे राखि शनिदिन (16 सितम्बर 2017) कें झंझारपुर मे साहित्यिक सारस्वत केर देखरेख मे कार्यक्रमक शुभारंभ भेल.
विदित हो जे आब ई कार्यक्रम प्रत्येक मास आयोजित कएल जाएत. कार्यक्रमक रूपरेखा डा. खुशीलाल झा, सारस्वत, प्रवीण कुमार मिश्र, आनन्द कुमार झा सहित गठित कार्यकारिणी यथाशीघ्र विस्तार सं तय करत.
उक्त कार्यक्रम कविता पर आयोजित छल जाहि मे सारस्वत, अनुभव आनंद, आनंद कुमार झा, रिंकू देवी, पार्थ प्रीतम ओ प्रवीण कुमार मिश्र कविता सभक पाठ केलनि. एहि विशेष आयोजन मे छाह सोहाआओन (जीवकांत), जाइ सं पहिने (उषाकिरण खान), फुलवाइर (रामलखन राम 'रमण'), मुक्त-उन्मुक्त (डा. चन्द्रमणि झा), सोना आखर (मिथिलेश कुमार झा), बनिजाराक देस मे (दिलीप कुमार झा), समय सं संवाद करैत (कामिनी), एक मिसिया (रूपेश त्योंथ), ई कोना हेतै (डा. वैद्यनाथ मिश्र) ओ अरुणिमा (स्मारिका) मे सं रचना पढ़ल गेल.
आनंद कुमार झा आगू कहैत छथि जे एहि मासिक गोष्ठी केर रूपरेखा धीरे-धीरे स्पष्ट हेतै आ एकर खगता क्षेत्र मे बुझना जा रहल छलैक. मैथिलीक पाठक वर्ग तैयार करब गोष्ठीक मूल उद्देश्य राखल गेल अछि. साहित्यिक आयोजन सभ मे पाठकक भागीदारी खूब कम देखबा मे अबैत छै.
ADVERTISEMENT


text:
स्वेताम्बर राउत
देखु–देखु यौ भैया मधेशीके रबैया
माय मधेश भ’ रहल अछि बेहाल
मधेशी नेतागणके नहि अछि कनिको खियाल
सब अछि अपन अपना धुनमे खुशहाल ।।
बढि रहल अछि शोषण भ्रष्टाचार
वर्तमान संविधानोमे नहि भ’ सकल पुनर्विचार
मचि रहल अछि सर्वत्र स्र्वत्र हाहाकार ।।
संवैधानिक हक देवाक लेल नहि अछि तैयार
करैए षडयन्त्र द’ के प्रलोभन बनबए सरकार
तानाशाही चुनाव पर करियो विचार
जाहीस’ होबए मधेशमे अपन अधिकार ।।
मिटा देलक मधेशक भुगोल, नहि रहल मधेशक रमण
आप्रवासन बढा रहल अछि, मधेशसँ मिटा देत नामो निसान
जनमत संग्रहके लेल होइयो आब तैआर
यौ भैया नेतागण कएलक काला संविधानके स्वीकार
करैए चुनावक प्रचार भ’ जाउ आब होसियार
एहन बहुरुपिया नेताके जनजनस’ करु प्रतिकार ।।
देखियो हिनका सबके तुच्छ विचार
राखि मधेशके बन्हकी, स्वार्थमे फँसल अधिकार
मेटाकए मधेशक पहचान, स्वार्थे सब करैए अभियान ।।
कहत स्वेताम्वर निःस्वार्थ भ’ करियौ विचार
मधेशक बुद्धिजिवी, कर्मचारी विश्लेषक आ’ पत्रकार
कोना होएत भावी सन्ततिके दासतास’ उद्धार
आजादी बिना भेटत नहि अधिकार
यौ भैया सब मिलिके बनाबियौ मधेश सरकार ।।।


text:
रविवार, 17 मार्च 2013
"आब किछु नै लिखब
"आब किछु नै लिखब"
तखन धरि आब किछु नै लिखब
जखन धरि हमर रचनामे
कोनो गरीबक वा दुखितक
दुख दूर करैकेँ क्षमता नै भऽ जाए
जखन धरि पाथर करेजसँ निकलल आखर
कोनो भिखमंगाक देहपर कपड़ा आ
पेटमे दू टा दाना(ऐँठे सही) नै दऽ सकत
तखन धरि हम नै लिखब
किन्नौँह नै लिखब
किएतँ हमरा इयाद अछि ओ कारी साँझ
जहिया देखने छलौँह
बीच बजार लूटैत नारिक इज्जत
आ फेर दोसर दिन हेंजक हेंज कवि
अपन कलमसँ शब्द उगलि कऽ
ओहि घटनापर छंद रचि रचि
नाउ कमा रहल छलाह
मुदा घटनाक बेर
कोनो कविक हाथ नै उठलै
ओकर इज्जत बचेबाक लेल
जँ एहने कवि बनि हमहूँ रहब
तँ धिक्कार अछि हमर जीवनपर
तेँ हम किछु नै लिखब
ओना करेजक भाव रूकै नै छै
अनवरत अष्टयाम जकाँ
सदिखन बहराइ छै कागतपर
सागरक ढ़ेह जकाँ दिमागक नसपर चोट करै छै
मुदा हम तखनो नै लिख सकै छी
कारण हमर देहक खून
भाफ बनि सूखि गेल अछि
भाव एहि स्वार्थी समाजकेँ देख पतनुकान देने अछि
आ कलमक आगि मिझा कऽ चिरनिद्रामे सुतल अछि
तेँ हम किछु नै लिखब
किन्नौँह नै लिखब
सदस्यता लें टिप्पणियाँ भेजें (Atom)


text:
छैठ परमेश्वरी के पूजा समस्त मिथिलावासी लेल अति प्राचिन पारंपरिक पूजन समारोह थीक। सामूहिक रूपमें बेसीतर महिला लेकिन गोटेक पुरुष व्रतधारी सभ संग अनेको प्रकारके पकवान व ऋतुफल संग संध्याकालीन सूर्यकेँ हाथ उठाय नमस्कार अर्पण करैत पुनः उषाकाल भोरहरबेसँ छठि परमेश्वरी (उगैत सूरज) केर दर्शन लेल व्रतधारी करजोड़ि ठरल जलमें ठाड़्ह इन्तजार करैत छथि। सूर्योदय उपरान्त पुनः विभिन्न पकवान व ऋतुफल भरल डालासँ हाथ उठाय नमस्कार अर्पण करैत छठि मैयाके व्रतकथा सुनैत ओंकरी आ ललका बद्धी - ठोप लगबैत व्रतधारी अपन समस्त परिजनकेँ भगवान्केर शुभाशीर्वाद हस्तान्तरित करैत छथि। यैह पूजाके छैठक संज्ञा देल जैछ। क्रमशः मिथिला व आसपासके क्षेत्रसँ शुरु भेल ई पूजा आब समस्त संस्कृतिमें प्रवेश पाबि रहल अछि। आस्थाक बहुत पैघ उदाहरण थीक ई पूजा आ समस्त मनोवाञ्छित फल प्रदान करनिहैर शक्तिशाली छठि मैयाक पूजा लेल के आस्थावान् उद्यत नहि होइछ आइ!
व्रती (साधक) अत्यन्त कठोर नियम एवं शुद्ध आचार-विचार संग निर्जला व्रत करैत छथि आ शरदकालमें ठरल जलमें ठाड़्ह भऽ व्रती सूर्यकेँ जल-फलसँ हाथ उठबैत विशेषार्घ्यसँ पूजा करैत छथि, पूजा काल सेहो विशेष रहैत छैक। सच पूछू तऽ छठि मैयाके पूजा-अर्चनाके विधान देखि हम सभ नहि सिर्फ प्रभावित रहैत छी, बल्कि एकदम कल जोड़ि शरणापन्न अवस्थामें सेहो रहैत छी जे कहीं एको रत्ती गड़बड़ नहि हो नहि तऽ कखनहु साधनामें विघ्न पड़ि जायत आ तेकर दुष्परिणाम व्रतधारी एवं समस्त परिजन पर पड़त। बहुत गंभीर भावनासँ पूर्णरूपेण शरणागत बनि एहि पूजा में साधना करबाक महत्त्व छैक। लेकिन एतेक गंभीरताके रहस्य कि? कि बात छैक जे व्रत एतेक कठोर करय पड़ैत छैक? डूबैत सूरजके पूजा किऐक? आउ प्रयास करैत छी जे एहि समस्त रहस्य पर सँ पर्दा उठाबी। कम से कम आजुक नवतुरिया (हमरा समेत) लेल ई एक शोधक विषय अछि आ एहिमें सावधानीपूर्वक हम सभ मनन करैत आगू देखी!
सभसँ पहिने छठि मैया के थिकी? वा छठि मैया सूरजरूपमें कोना?
बहुत रोचक प्रसंग कहल गेल छैक - कहियो नारद ऋषि व्यामोहित (नारी रूपमें आकर्षित) भेल छलाह। भगवान् विष्णुकेँ मायासँ नारदकेँ एहि तरहक अवस्थाक प्राप्ति भेल छलन्हि आ कहल गेल छैक जे ई ताहि समय भेल छलन्हि जखन नारदजी कोनो कुण्ड (सरोवर)में संध्या करबाक लेल प्रवेश केने छलाह आ ताहि समय भगवान्के मायास्वरूपा एक नारी ओहि सरोवरमें अपन अंग-प्रत्यंग प्राच्छालन करैत रहलीह आ व्यामोहित नारदजी अपन संध्याके (सूर्य एवं गायत्री उपासना) बिसरि बस ओहि नारीके माया-दर्शनमें लागि गेल छलाह। हिनकर भगवान्के मायामें एहि तरहें व्यामोहित देखि सूर्य के सेहो हँसी लागि गेल छलन्हि जाहि कारणे सूर्यास्त सँ किछु समय उपरान्त धरि हुनक अस्त नहि भेलन्हि आ नारदके व्यामोहन छूटिते सूर्यक उपस्थिति देखि सभ बात बूझय में आबि गेलन्हि, तखनहि नारद सूर्यकेँ नारीरूप प्राप्त करबाक शाप देलाह जे बादमें प्रभुजीके मध्यस्थ कयलापर विमोचन करैत केवल एक दिवस लेल कायम राखल गेल, कार्तिक मासक षष्ठी (छठम) तिथिकेँ जेकर समय तेसर संध्या (सूर्यास्तसँ एक पहर पहिले) समय सँ अगिला संध्या याने भोरक सूर्योदय काल के एक पहर उपरान्त धरि नारी स्वरूपमें रहबाक बात तय भेल जिनका भगवान् विष्णु छठि मैयाक शक्तिस्वरूपा नाम व वर प्रदान कयलन्हि। मिथिलामें यैह देवीक उपासना लेल पूर्वकालमें योगी-ऋषि द्वारा प्रजाकेँ उपदेश कैल गेल आ आदिकालसँ हिनक उपासनाक एक निश्चित विधान अनुरूप छठि मैयाक आराधना चलैत आबि रहल अछि।
छठि मैयाक पूजाक महत्त्व कि?
सूर्यक परिचय सर्वविदित अछि। बिना सूर्य सभ सून्न! विज्ञान - ज्ञान - मान - आन - शान - सभ सूर्यके चारू कात, केन्द्रमें केवल सूर्य! नवग्रह, नक्षत्र, भूमण्डल, पंचतत्त्व, उर्जा, पोषण... हर बात के जैड़में सूर्य! सूर्यक उपासना संसार में आस्तिक-नास्तिक सभ करैछ। मिथिलामें जतय पुरुषवर्ग लेल संध्योपासनामें सूर्यकेँ जलक अर्घ्यसँ नित्य पूजा करैक विधान अछि, तहिना सूर्य नमस्कार समान प्रखर योग-साधना, नारीवर्गलेल सेहो नित्य तुलसी एवं सूर्यकेँ जलार्घ्य देबाक परंपरा रहल अछि। सूर्यकेँ भगवान् मानल जायमें किनको कोनो आपत्ति कहियो नहि रहल अछि। नित्य समयसँ उदय, समयसँ अस्त, दिन व रातिक निर्धारण, अग्नि-वायु-वर्षा-मौसम आ समस्त अवयव जे जीवन लेल आवश्यक अछि तेकर दाता - चक्रवर्ती राजा के संज्ञा देल जाइछ सूर्यकेँ। ओ चाहे मनुष्यलोक हो वा आदित्य-वसु वा कोनो अन्य लोक; सभक राजा सूर्य! प्रत्यक्ष देवता के अधिपति सूर्य! साक्षात् नारायण के - त्रिलोकस्वामीके प्रतिनिधित्व करनिहार सूर्य! हिनकर पूजा तऽ लोक नित्य करैत अछि। तखन यदि एक दिन (कार्तिक षष्ठी) हिनक विशेष रूप छठि मैया साक्षात् शक्तिके भंडारिणी हम मानवलोककेर सोझां रहती तऽ के कृपापात्र बनय लेल नहि चाहत! अत: छठि मैयाके आराधना समस्त सखा-परिजन-राष्ट्र लेल कल्याणकारक होइछ।
सूर्यकेँ प्रतिदिन प्रातः काल अर्ध्य देलासँ आ प्रणाम कएला सँ आयु, विद्या, यश आ बल के वृद्धि होइत अछि ।
आदित्यस्य नमस्कारं ये कुर्वन्ति दिने-दिने ।
चत्वारि तस्य वर्धन्ते आयुर्विद्या यशोबलम् ॥
छठि मैयाके व्रतकेर नियम कि?
एहि व्रतमें तीन दिनक कठोर उपवास कैल जाइत अछि। चतुर्थी दिन पवित्र पोखैर वा नदीक जलसँ स्नान करैत एक बेर खयबाक परंपरा अछि जेकरा नहाय-खायके संज्ञा देल जाइछ। पञ्चमी दिन उपवास करैत सन्ध्याकाल लवणरहित गुड़सहित खीरसँ खरना कैल जैछ। षष्ठी दिन निर्जल व्रत राखि सूर्यास्त सँ पहिले एवं कतेको जगह सूर्यास्तक बाद पोखरि वा नदीके पवित्र घाट पर जलमें ठाड़्ह भऽ पकवान एवं फलादिक डालासँ अस्त होइत सूर्य जे आब शक्ति-स्वरूपा छठि मैयाक रूपमें परिणत भऽ गेल रहैत छथि तिनका प्रणाम कैल जाइछ, समस्त बन्धु-बान्धवके कुशलता एवं कल्याण लेल प्रार्थना कैल जाइछ, मनोवाञ्छित फल व व्रतक निष्ठापूर्वक सफलता एवं चरणमें अटूट भक्ति लेल प्रार्थना कैल जाइछ। पुनः उदयकालिक सूर्य याने छठि मैयाकेँ विभिन्न प्रकारक पकवान एवं ऋतुफलके डाला आदिसँ हाथ उठाय नमस्कार अर्पित करैथ व्रतक कथा श्रवण कैल जाइछ।
छठि मैयाक व्रत कथा
एक छलाह राजा प्रियव्रत जिनक पत्नीक नाम मालिनी छलन्हि। राजा रानी नि:संतान होयबाक कारणे बहुत दु:खी छलाह। महर्षि कश्यप द्वारा पुत्रेष्ठि यज्ञ करौलन्हि, फलस्वरूप मालिनी गर्भवती भेलीह मुदा नौ महीना बाद जखन ओ बालक के जन्म देलीह तऽ ओ मृत अवस्थामें छल। एहिसँ राजा प्रियव्रत बहुत दुःखी भऽ आत्महत्या लेल उद्यत भेलाह। तखनहि एक देवी प्रकट होइत अपन परिचय षष्ठी देवीके रूपमें दैत पुत्र वरदान देनिहैर कहैत हुनका सँ अपन पूजा-अर्चनामें लीन होयबाक लेल उपदेश केलीह। राजा देवीकेर आज्ञा मानि कार्तिक शुक्ल षष्टी तिथि केँ देवी षष्टीकेर पूजा कयलन्हि जाहिसँ हुनका पुत्र-धनके प्राप्ति भेलन्हि। ताहि दिन सँ छठिक व्रतक अनुष्ठान चलि रहल अछि।
एक दोसर मान्यता अनुसार भगवान श्रीरामचन्द्र जी जखन अयोध्या वापसी कयलाह तखन राजतिलक उपरान्त सियाजी संग कार्तिक शुक्ल षष्ठी तिथिकेँ सूर्य देवताकेर व्रतोपासना कयलन्हि आ ओहि दिनसँ जनसामान्य में ई पावैन मान्य बनि गेल और दिनानुदिन एहि पावैनक महत्त्व बढैत चलि गेल जाहिमें पूर्ण आस्था एवं भक्तिक संग ई पावैन मनाओल जाय लागल।


text:
Saturday, November 12, 2011
संविधान संशोधन विधेयक आगु बढल
२५ कात्तिक, काठमाडौं । व्यवस्थापिका संसद अन्तरिम संविधानक एघारौँ संशोधन विधेयक उपर विचार करयके प्रस्तावके स्वीकृत केलक अछि । संसदके आइ बैसल बैसारसँ सर्वसम्मतिसँ प्रस्तावके स्वीकृत केलक अछि ।
कानुन तथा न्यायमन्त्री वृजेशकुमार गुप्ता कौल्हुका बैसारमे रखने प्रस्ताव संसदके गणपूरक सङ्ख्या पहुँचय नहि सकलाक कारण स्वीकृत होबय नहि सकल छल ।
संसदके ३० गतेके बैसारमे संविधान संशोधन विधेयक निर्णयार्थ पेश कएल जाएत संसद सचिवालय जनौलक अछि । दलसब काल्हिए छोट प्रक्रियासँ संविधान संशोधन करयके तयारी केलाबाद माओवादीके मोहन बैद्य पक्ष ७२ घण्टे प्रावधान निलम्बन करय अस्वीकार केलाबाद सम्भव होबय नहि सकल छल ।
प्रस्तावित राज्य पुनःसंरचना आयोगके बदला संविधानसभासँ विज्ञसबहक समिति गठन करयके व्यवस्थाके लेल सरकार संविधानके ११ औं संशोधन विधेयक संसदमे दर्ता करौने छल ।
नङ्टे स्टेजमे दौगला बाद (फोटो फिचर सहित)
आयरल्याण्डके राजधानी बेलफास्टमे भेल एमटिभी अवार्ड समारोहमे हलिउड नायिका हेदेन प्यानेट्टेरीके सबसँ बेसी नजदिकक अपनाके दोस्त कहयबला एक गोटे नङ्टे स्टेज पर दौगल अछि ।
एना कऽ दौगयबला पागल दोस्तके नाम डेभिड अछि जे एक कलाकार सेहो अछि ओ विभिन्न स्थानिय विज्ञापनमे समेत अभिनय केने छथि ।
२४ वर्षे डेभिड अपन बिना कोनो पूर्व योजना विपरित समारोहमे निर्वस्त्र भेल दाबी केलनि अछि ।
सरकारसँ दण्डहीनताके प्रश्रयः सिंह
२६ कात्तिक, काठमाडौँ । नेपाली कांग्रेसक महामन्त्री प्रकाशमान सिंह व्यक्ति हत्याके अभियोगमे अदातलसँ सर्वस्वहरण सहित आजीवन कारावासक सजाय सुनाओलगेल माओवादी सभासद् बालकृष्ण ढुंगेलके आममाफी देबयके निर्णय कऽ क सरकार दण्डहीनताके प्रश्रय देने आरोप लगौलनि अछि ।
नेपाली कांग्रेस किर्तिपुर आइ आयोजना केने कार्यक्रममे बजैत महामन्त्री सिंह विधिके शासनके सम्मान करैत तत्काल निर्णय सच्यियाबऽ माँग केलनि । सिंह सरकार निर्णय फिर्ता नहि लेत तऽ देशव्यापी आन्दोलन करयके चेतावनी देलनि । शान्ति आ संविधान लेखनके काम आगु बढाबय सहमतिके वातावरण बनि रहल समय सरकार अदातलतसँ दोषी किटान कऽ चुकल सभासद् ढुंगेलके उन्मुक्ति देबयके निर्णय कऽ क सहमतिके वातावरण बिगाडय चाहने सिंहक आरोप छलनि ।
मितव्ययीताके लेल कहैत मुस्ताङ गाडी चढयबला प्रधानमन्त्री डा. बाबुराम भट्टराई जम्बो मन्त्रिमण्डल बना कऽ राष्ट्रिय ढुकुटी खत्तम करय चाहने सिंहको कहब छलनि । सिंह प्रधानमन्त्री डा. बाबुराम भट्टराई गम्भीर मानवअधिकार उल्लङ्घनके घटनामे संलग्न व्यक्तिसबके मन्त्री नियुक्त कऽ क मानवअधिकारके मजाक उडाबयके काज केने आरोप लगौलनि ।
डिसेम्बरमे चिनियाँ आ मार्चमे भारतीय प्रधानमन्त्री नेपाल आओत
२६ कात्तिक, काठमाडौँ । करिब एक दशकसँ पडोसी देश भारत आ चीनसँ होबय नहि सकल उच्चस्तरीय भ्रमणके द्धार खुलयके लगभग पक्का भेल अछि ।
प्रधानमन्त्री डा.बाबुराम भट्टराईके पहलमे चिनियाँ प्रधानमन्त्री आगामी डिसेम्बर महिनामे आ भारतीय प्रधानमन्त्री मनमोहन सिंह मार्च महिनामे नेपालके भ्रमण करयके लगभग पक्का भेल प्रधानमन्त्री निकट स्रोतक दाबी अछि । उच्च तहमे भ्रमणके सहमति भऽ चुकल आ कुटनीतिक च्यानल मार्फत तयारी सुरु भेल स्रोतक दाबी अछि । चिनियाँ प्रधानमन्त्रीक नेपालके भ्रमणके लेल गृहकार्य करय परराष्ट्रमन्त्री नारायणकाजी श्रेष्ठ याह नोभेम्बर २५ तारिखमे बेइजिङ जाएके तयारीमे छथि । सार्क शिखर सम्मेलनके लेल माल्दिभ्समे रहल मन्त्री श्रेष्ठ एक दु दिनमे चिनियाँ प्रधानमन्त्रीके नेपाल भ्रमणके औपचारिक मितिके निर्णय हाएत बतौलनि । मिति निर्णय भेलाबाद श्रेष्ठ तयारीके लेल चीन जेताह बताओलगेल अछि ।
अहिना भारतीय प्रधानमन्त्री मनमोहन सिंह सेहो नेपाल भ्रमणमे आबय लागल छथि । काल्हि माल्दिभ्समे भेल दु पक्षीय भेटके क्रममे नेपालक प्रधानमन्त्री नेपाल भ्रमणके पुरनका नौताके याद दियौने छलथि । जवाफमे भारतीय प्रधानमन्त्री सिंह मार्चभितर अपने नेपाल आबयके जानकारी करौने बताओलगेल अछि ।
कोरियासँ १ हजारसँ बेसी नेपालीके घुरय परत
२६ कात्तिक, काठमाडौँ । कामदार अनुमति प्रणाली (इपीएस) अन्र्तगत दक्षिण कोरिया गेल करिब एक हजार नेपाली कामदारके आगामी किछ महिनाभित्रमे नेपाल घुरय परत ।
सन् २००८ के अगष्टसँ डिसेम्बरधरि कोरिया पहुँच कऽ नोकरी लागल नेपाली कामदारसब अपन निर्धारित ३ बर्षे समय पूरा कऽ नेपाल घुरय परत । कोरिया सरकार निर्धारित समय पूरा केने कामदार घुरत तऽ नयाँ लेबय नहि सकयके आ अहिसँ नेपाल कोरियाबीचक श्रम सम्बन्धमे असर परत चेतावनी देने अछि ।
इपीएस नेपाल कार्यालय प्रमुख महेश आचार्य निर्धारित समय पूरा केने कामदार नेपाल नहि घुरत तऽ आगामी वर्ष कोरिया जाए लागल १५ हजार नयाँ कामदारके असर परत बतौलनि । सन् २००८ के ब्याचमे कोरिया पहुँचल नेपाली श्रमिकसब नेपाल घुरलाबादे सन् २०१२ के लेल चुनाएल नेपालीसबके लऽ जाएके प्रक्रिया सुरु हाएत दक्षिण कोरियाक ग्लोबल वर्कफोर्स युनिटके उपाध्यक्ष नाम इल किम बताचुकल छथि । एक महिना आगु मात्रे किम नेपाल भ्रमणमे आएल छलथि ।
अमेरिकाके व्हाइट हाउसके बाहर फायरिंग कऽ क भागल हमलावर
कातिक २६ वॉशिंगटन । दुनियाके सबसँ ताकतवर मानल जाएबला अमेरिकी राष्ट्रपतिके निवास व्हाइट हाउसके बाहर हमलावर फायरिंग कऽ कऽ भागल अछि ।
समाचारक अनुसार गाड़ीमे सवार आक्रमणकारी फायरिङ करैत ओतय हमलाके बाद कार छोड़ि कऽ भागल छल । हमला करयबला एक गोटे अपन होंडा गाड़ी ओतहि छोड़ि कऽ भागल छल । कारस एके-47 रायफल बरामद कएल गेल अछि जाहिमे टेलीस्कोप सेहो लागल अमेरिकी सँचारमाध्यम जनौलक अछि ।
गोली चलौलाबाद पुलिस आक्रमणकारीके दुर तक खिहारने छल । अमेरिकाके सेक्रेट सर्विसके एजेंट १६ हम् स्ट्रीट पर खड़ा छल आ ओ फायरिंग सुनने बतौलक अछि । अमेरिकाक राष्ट्रपति बराक ओबामा अहि समय कैलिफोर्निया में अछि। हुनका सँगे अमेरिकाक उपराष्ट्रपति जो बिडेन सेहो छथि।
आक्रमणके बाद सँ अखन ओतय ब्यापक रुपमे कडा सुरक्षा ब्यबस्था कएल गेल अछि ।
मोटरसाइल दुर्घटनामे एक गोटेके मृत्यु
२६ कात्तिक, दाङ । दाङके फूलबारी-१ ठूलोदमारमे बितलराति मोटरसाइल दुर्घटना भेलासँ एक गोटेके मृत्यु भेल अछि ।
मृत्यु होबयबलामे बर्दियाके बेलुवा गाविस-७ के ४५ वर्षक गणेशबहादुर डाँगी रहल पुलिस जनौलक अछि । बर्दियासँ दाङके घोराहिदिस जाऽ रहल डाँगी सवार भे ३ प ४०२६ नम्बरक मोटरसाइकल उच्च गतिके कारण असन्तुलित भऽ कऽ उनटल पुलिस जनौलक अछि । हुनक घटनास्थलेमे मृत्यु भेल बताओलगेल अछि ।
अहिबिच दाङके घोराहीस्थित अस्थायी प्रहरी पोष्टमे कार्यरत प्रहरी हवल्दार हरि लम्साल पेस्तोल प्रहार कऽ बितलराति आत्महत्या करबाक प्रयास केलक अछि । दाङ प्रहरीके प्रमुख गणेश बहादुर ऐर पेटमे गोली लागि कऽ गम्भीर घाइल भेल लम्सालके नेपालगञ्जमे इलाज भऽ रहल जानकारी देलनि । हवल्दार लम्सालके आत्महत्या करयके कारण खुजय नहि सकल अछि ।
तुर्कीमें यात्रुबाहक नाव छुड़ाओल गेल, अपहरणकर्ताके मारल गेल
कातिक २६ तुर्की । तुर्कीमे एकटा यात्रुबाहक नावके अपहरण केने अपहरणकारीके कब्जासँ सुरक्षाकर्मी अपहरणमुक्त कराबय सफल भेल अछि ।
तुर्कीके सरकारी टीवी चैनलके अनुसार ओइ नावपर २० सँ बेसी गोटे सवार छल । तुर्कीमे ओ नावपर कमांडो कार्रवाई केलाबाद ओ यात्रुसबके बचाबय सफल भेल आ अपहरणकारीसबके मारयमे सफल भेल तुर्कीके समाचार माध्ययमसब जनौलक अछि । कमाण्डो कारवाहीमे सम्पुर्ण अपहरणकारीके मृत्यु भेल अछि ।
अहिसँ पहिनेही नावके कप्तान तुर्की टीवी के बतौने छल जे ओकर नावके कुर्द विद्रोहीसब अपहरण कऽ लेने अछि ।
Subscribe to: Posts (Atom)
बाँकी टटका समाचारसब ( Fresh news )
- ► 2016 (6)
- ► 2015 (5)
- ► 2014 (8)
- ► 2012 (101)
-
▼
2011
(1781)
- ► December (271)
-
▼
November
(260)
-
▼
Nov 12
(12)
- संविधान संशोधन विधेयक आगु बढल
- आइ पोलियोक बुन्द बच्चासबके खुवाओल जाऽ रहल
- फोटो सँसार
- जेसिकाके मस्ती
- नङ्टे स्टेजमे दौगला बाद (फोटो फिचर सहित)
- सरकारसँ दण्डहीनताके प्रश्रयः सिंह
- डिसेम्बरमे चिनियाँ आ मार्चमे भारतीय प्रधानमन्त्री ...
- कोरियासँ १ हजारसँ बेसी नेपालीके घुरय परत
- अमेरिकाके व्हाइट हाउसके बाहर फायरिंग कऽ क भागल हम...
- मोटरसाइल दुर्घटनामे एक गोटेके मृत्यु
- ब्रिटिश एक्ट्रेस आ हॉट लिंगरी मॉडल जेमा एटकिंसन
- तुर्कीमें यात्रुबाहक नाव छुड़ाओल गेल, अपहरणकर्ताके...
- ▼ Nov 12 (12)
- ► October (286)
- ► September (160)
- ► August (177)
- ► July (72)
- ► April (135)
- ► March (275)
-
►
2010
(23)
- ► November (10)
- ► October (9)


text: भागलपुर। विदेशी सैलानी कए गंगा क सैर करबैत तीन मंजिला मिनी इंडियन टाइटैनिक क्रूज ‘आरवी पांडव-4Ó सोमदिन दुपहरिया मे कहलगांव क बाबा बटेश गंगा घाट पर पहुंचल। एहि स पूर्व सैलानी स भरल क्रज रवि दिन कटिहार जिला क मनिहारी गंगा क्षेत्र मे तकनीकी कारण स रुका छल। क्रूज पर सवार 52 विदेशी सैलानी मुख्य रूप स इंग्लैंड, अमेरिका, बेल्जियम, आस्ट्रेलिया, न्यूजीलैंड आ बैंकाक क नागरिक छथि। जहाज जहिना गंगा घाट पर लंगर लेलक सभहक कैमरा क फ्लैश एक संग चमकी गेल। अतिथिक स्वागत लेल गंगा घाट पर लोक क भीड़ जमा छल। एहि मे कहलगांव अनुमंडल मे तैनात किछु पदाधिकारी, पुलिसकर्मी क अलावा भारतीय पर्यटन विभाग क अधिकारी क दल सेहो शामिल छल। सैलानी क अगवानी क लेल पहुंचल अधिकारी हुनका भारी सुरक्षा क बीच गंगा तट पर उतारलथि। क्रूज पर सवार 52 सैलानी मे स 22 गोटे ऐतिहासिक विक्रमशिला विश्वविद्यालय क खुदाई स्थल पर जेबा लेल उत्सुक छलाह। शेष सैलानी क्रूज पर सवार रहिकए गांगेय डाल्फिन क अभयराण्य स्थल पर जगह-जगह कुलांचे भरैत गांगेय डाल्फिन कए लग स अपन कैमरा मे कैद करबा मे व्यस्त रहलाह । सैलानी कहलगांव क प्रसिद्ध बटेश स्थान पर डेग रखैत पहाड़ पर मंदिर कए देखि कए कहा-‘इंडिया इज द ग्रेटÓ। विदेशी सैलानी ऐतिहासिक विक्रमशिला विश्वविद्यालय क भग्नावशेष कए सेहो काफी सराहना केलथि। इंग्लैंड क 36 वर्षीय डायना टूटल-फूटल हिन्दी मे कहलथि-‘सचमुच भारत महान है।Ó मनिहारी मे क्रूज बेस काल रुकल एकर वाबजूद कोनो सैलानी गपशप क दौरान असुरक्षा क चर्चा नहि कलथि। सब प्रसन्न मुद्रा मे छलथि। भारतीय पर्यटन विभाग क दिस स गंगा क सैर करबैत कोलकाता स बनारस तक प्रकृति क मनोरम झांकी देखेबाक लेल इ खास अभियान चलाउल गेल अछि। 14 दिन क एहि टूर मे 10 क्रूज लगाउल गेल अछि। प्रत्येक क्रूज मे 52टा सैलानी क बुकिंग अछि, जे मार्च तक बुक अछि। पर्यटन विभाग गांगेय जल-जीव क जानकारी दैत 14 राति वाला एहि टूर मे कोलकाता स वाराणसी तक क ओहन तमाम दर्शनीय स्थल क सेहो भ्रमण करा रहल अछि जे गंगा स लग मे अछि।


text:
पटना। चीनी काउंसल जनरल झांग लीहांग कहला अछि जे चीन आ बिहार मे बेहतर संबंध भेला स दूनू जगहकए कई क्षेत्र मे लाभ भ सकैत अछि। खासकए पर्यटन क क्षेत्र मे बिहार अधिक स अधिक चीनी पर्यटक कए आकर्षित करि सकैत अछि। ओतहि बिहार चीन क लेल इलेक्ट्रानिक गुड क एकटा पैघ बाजार बनि सकैत अछि। ओ कन्फेडरेशन आफ इण्डियन इण्डस्ट्री क दिस स राजधानी मे आयोजित एकटा कार्यक्रम मे बाजी रहल छलाह। लीहांग कहला जे भारत आ चीन मे प्राचीन काल स संबंध रहल अछि। बिहार मे इलेक्ट्रानिक सामग्री क मांग अछि। एकटा सवाल क जवाब मे लीहांग कहला जे चीन मे सस्ता मजदूरी भेला स सस्ता उत्पाद तैयार कैल जाइत अछि। ओ कहला जे बिहार बदलि रहल अछि। एकर बदलाव पर सबहक नजर अछि। कार्यक्रम मे आयल पाहुन क स्वागत सीआईआई क प्रदेश अध्यक्ष सत्यजीत कुमार केलथि। एहि स पहिने चीनी काउंसल पटना वीमेंस कालेज क सेहो दौरा केलथि।
Comments are closed.


text:
समाज जखन भावनाक धार मे बहैत अछि, त ओकर दृष्टि बहुत सीमित आ संकुचित भ जाइत अछि। एहन मे समाज मे रहनिहार विद्वान कए सेहो दूर तक नहि देखबा स वंचित भ जाइत छथि। कहनो-कहनो ओ एहन समूहक संग एहन फैसला लेल मांग उठा दैत छथि, जे आगू चलि कए समाज लेल विनाशकारी साबित होइत अछि। किछु एहने आइ-काल्हि देश मे भ रहल अछि। बिहार कए बांटि कए मिथिला राज्य बनेबा लेल लगातार मांग भ रहल अछि। इ मांग नव नहि अछि, मुदा तेलंगाना कए केंद्र स सकारनत्मक उत्तर भेटलाक बाद देश मे कुल नौ- दस टा नव राज्यक मांग तेज भ गेल। एहि राज्य क गठन क मांगक पाछु मंशा जे हुए, मुदा कारण सब विकास बता रहल अछि। छोट राज्यक गठनक लेल सबस पैघ आधार बनल विकास आइ बहस क मुद्दा बनि गेल अछि। हमर विरोध छोट राज्यक गठन स नहि अछि, मुदा सवाल उठैत अछि जे की छोट राज्य विकास क पर्याय अछि। निश्चित रूप स एकर सर्वमान्य उत्तर नहि अछि। केंद्र सरकार 11 दिसंबर, 2009 कए जखन आंध्रप्रदेश स अलग तेलंगाना राज्य बनेबाक मांग कए स्वीकृति देलक, त तेलंगानावासी कए लगल जे हुनकर पुरान सपना आब सच भ रहल अछि। अलग राज्य बनला पर ओ आब अपन संग भ रहल बेमातर(सौतेला) व्यवहार कए नहि सहताह, संगहि हुनकर अपन सरकार होएत, जतय ओ अपन गप सही ढंग स राखि सकताह। एहि तरहे ओ विकास क मार्ग पर अपन सफर शुरू करि देताह। कमोवेश एहि तरहक धारणा मिथिला सहित अन्य छोट राज्यक मांग करनिहार लोकनिक सेहो अछि। एहि ठाम गौर करबाक गप अछि जे की ओ वर्तमान सरकार मे विकास स वंचित छथि। यदि ओ सही मे वंचित छथि त अपन सरकार कए ओ कोना चुनलथि। अपन वोट स चुनल सरकार पर ओ कोना एहन आरोप लगा सकैत छथि। कि आंध्र मे एकोटा मुख्यमंत्री तेलंगाना स नहि भेल, कि बिहार मे मिथिला क्षेत्र क गरीबी लेल एहि क्षेत्र स बनल मुख्यमंत्री जिम्मेदार नहि छथि। कि अलग राज्य बनलाक बाद वर्ततान नेता चुनाव नहि लड़ताह। निश्चित तौर पर छोट राज्य क गठनक मांगक पाछु मुद्दा विकास अछि, मुदा समग्र नहि। अलग राज्य बना कए अपन समाज कए पूर्ण विकसित करबाक जे सपना देखल जा रहल अछि, ओ अपन विकास तक संकुचित भ सकैत अछि। अगर एहन गप नहि होएते त 10 साल पहिने बनल तीनटा नव राज्य झारखंड, उत्तराखंड आ छत्तीसगढ़ एहि एक दशक मे कि सही मायने मे अपन तसवीर बदलि लेलक? की ओ अपनाआप कए ओहि ठाम पहुंचा सकल, जतय ओ विभाजन स पूर्व अपना कए देखि रहल छल। प्राकृतिक संसाधन स भरपूर झारखंड आइ केतबा विकसित भेल, इ त सबहकसामने अछि। झारखंड जखन बिहार स अलग भेल छल, तखन ओकर प्रति व्यक्ति सकल घरेलू उत्पाद 9955टका सालाना छल। आइ हालात मे कोनो खास बदलाव नहि भेल अछि। झारखंड बनलाक फायदा आदिवासी नहि उठा पाबि रहल छथि। नौ साल मे छह टा सरकार। मधु कोड़ा आ शिबू सोरेन सन मुख्यमंत्री। सत्तानायकक एहि बदनियतक खामियाजा झारखंड बनलाक बाद बिहार मे रहला स बेसी झारखंडक जनता उठा रहल अछि। छत्तीसगढ़ मे राजनीतिक स्थिरताक बावजूद विकास क गति बिहार सन राज्य स कम रहल आ नक्सल सन समस्या बढ़ल। 2001मे एहि ठामक प्रति व्यक्ति सकल घरेलू उत्पाद 12400 टका सालाना छल। आइ हालात मे मात्र दू फीसदीक बढोतरी दर्ज कैल गेल अछि। एकरा कोनो खास बदलाव नहि कहल जा सकैत अछि। अलग राज्य बनलाक बावजूद एहि ठामक 80 फीसदी जनता कहूना अपन पेट चला रहल अछि। जहां तक उत्तराखंड क सवाल अछि ओकर स्थिति झारखंड आ छत्तीसगढ़ स किछु नीक हेबाक पाछु ओकरा भेटल विशेष राज्यक दर्जा अछि। जहां तक यूपी क मुख्यमंत्री मायावती क बुंदेलखंड आ पूर्वांचल बनेबाक मांग अछि। त इ तथ्य नहि बिसरबाक चाही जे मायावती ओ नेता छथि जे स्थायी सरकारक विरोध करैत रहलथि अछि। अस्थायी सरकार मे छोट-छोट दल कए महत्व बढि़ जाएत अछि आ राजनीतिक अस्थिरता मे एहन दल अपन भूमिका बढ़ा लैत अछि। एहन मे मायावतीक बंटवाराक प्रस्ताव क्षेत्रक विकास स बेसी हुनकर अपन आ बसपाक विकास स बेसी जुड़ल अछि। विकासक आधार पर मांगल जा रहल छोट राज्यक विकास लेल राजनीतिक स्थिरता सबस जरूरी अछि। मुदा गोवा आ झारखंड क अनुभव नीक नहि कहल जा सकैत अछि। एक-एक वोट स बनैत आ खसैत सरकार एहि ठाम विकास स बेसी भ्रष्टाचार कए बढावा देलक। जहां तक स्थानीय समस्याक निराकरणक सवाल अछि त उत्तरपूर्व क उग्रवाद आ झारखंड-छत्तीसगढ़क नक्सलवादक समस्याक निराकरण मे कोनो उल्लेखनीय प्रगति नहि भ सकल अछि। पैघ राज्य स टूटि कए बनल गुजरात, हरियाणा आ पंजाबक विकास मे ओकर छोट आकार स बेसी स्थानीय नेतृत्वक योगदान रहल। पिछला चारि साल मे बिहारक प्रगतिक पाछु ओकर आकार कोनो आधार नहि बनल। मिथिला क्षेत्र स जीत मुख्यमंत्री पद तक पहुंचल विनोदानंद झा, बीपी मंडल आ फेर बिहार कए गर्त दिस विदा करनिहार जगन्नाथ मिश्र एकएहि क्षेत्रक विकास करबा स के रोकने छल। मिथिला राज्य बनला स जे मैथिली भाषा कए राज्य भाषाक दर्जा भेटबाक दावा करि रहल छथि, ओ इ बिसरी जाइत छथि जे मैथिलीक विरोध करनिहनर मैथिलपुत्र जगन्नाथ मिश्र आ चतुरा बाबू सन मधुबनी स चुनल जाइत रहल जनप्रतिनिधि छथि। तीन-तीन बेर बिहारक मुख्यमंत्री बनलाक बावजूद जगन्नाथ मिश्र अपन विधानसभा क्षेत्र झंझारपुर कए स्वतंत्र रूप स सड़क मार्ग स नहि जोडि़ सकलाह। एकर कोन गारंटी जे नारायण दत्त तिवारी जेकां अगर ओ नव मिथिला राज्यक मुख्यमंत्री बनताह, त उर्दूक स्थान पर मैथिली कए राजभाषाक दर्जा देताह या झंझारपुरक समग्र विकास करताह। सवाल जगन्नाथ मिश्रक नहि अछि, सवाल विकासक प्रवृति आ संस्कार स अछि। एखनो मिथिला क्षेत्रक नेता स्थानीय स्तर स बेसी राष्ट्रीय स्तर पर काज करबा लेल तत्पर रहैत छथि। सवाल उठैत अछि जे विकास लेल छोट राज्य बेसी कारगर या मजबूत स्थानीय प्रशासन। जाहि प्रकारक विकास स समाजक दशा बदलैत अछि, लोककजिनगी मे बदलाव अबैत अछि, ओहि तरहक विकासक जिम्मा स्थानीय प्रशासनक हाथ मे होएत अछि। केंद्र आ राज्य स्तर पर गरीब लेल बनाउल गेल योजनाक क्रियान्वयनक जिम्मेदारी शुरू स प्रखंड विकास पदाधिकारी स ल कए जिलाधिकारीक हाथ मे रहलअछि। आंकड़ा बता रहल अछि जे गरीब क्षेत्र मे स्थानीय प्रशासन बेहद कमजोर अछि। जनप्रतिनिधि आ स्थानीय पदाधिकारीक मिलीभगत स भ्रष्टाचारक गाथा लिखल जा रहल अछि। गरीब जनता लेल केंद्र या राज्य मुख्यालय स चलल टका प्रखंड मुख्यालय तक जाइत-जाइत डूमरीक फूल भ जाइत अछि। अलग राज्य बनला स नहि त इ प्रशासक बदलताह आ नहिए जनप्रतिनिधि। हां, एकटा शहर नव राजधानी जरूर बनत आ एकटा नेता मुख्यमंत्री। एकर संग-संग गरीब जनता पर खर्च होइवाला टका नव राज्यक नाम पर ओकर प्रशासनिक आधारभूत संरचनाक निर्माण मे खर्च भ जाइत।
मिथिला दर्शनक feb-2010 edition


text:
-पुलिस हिरासतमे जीप चालक मृत्यु
आक्रोशित ग्रामीण केलनि सड़क जाम
- पुलिसक पिटाइसँ मृत्युक आरोप
- डीएसपी देलनि पारदर्शी जाँचक आश्वासन
बिरौल (दरभंगा), 27 दिसम्बर । कुशेश्वरस्थान थानाक बेर चौक लग बुधक साँझ भेल सड़क दुर्घटनाक बाद पुलिस हिरासतमे जीप चालक ब्रहमपुर निवासी उमेश यादव (38) केर मृत्युक मामिला तूल पकड़ि लेलक अछि। एहि घटनासँ जनमानस उद्वेलित भऽ उठल अछि। ग्रामीण लोकनिक अनुसार मृत चालक केर पुत्र द्वारा भेटल जानकारीक हिसाबे पुलिस द्वारा जमि कऽ भेल पिटाइसँ उमेशक मृत्यु भेल। ओतहि पुलिसक कहब अछि जे थाना अनैत देरी उमेशक हालति खराब भऽ गेल आ ओकरा कुशेश्वरस्थान पीएचसी आनल गेल जतऽ ओकर मृत्यु भऽ गेल। ग्रामीण एकरा मानबा लेल तैयार नञि छथि। एमहर पुलिसक विरोधमे ग्रामीण लोकनि लहासक संग मुख्य पथकेँ जाम कऽ देलनि। लगभग दू घण्टा धरि लोक डटल रहल आ पुलिसक विरोधमे नारा लगबैत रहल। घटनाकेँ गम्भीरतासँ लैत डीएसपी दिलनवाज अहमद आ एसडीओ जगदीश कुमार ओहि ठाम पहुँचि प्रदर्शनकारी लोकनिकेँ मनेबाक प्रयास केलनि। डीएसपी आश्वासन देलनि जे मामिलाक छानबीन कराओल जाएत आ मेडिकल टीम द्वारा मैजिस्ट्रेटक समक्ष पोस्टमार्टम होएत जकर वीडीयो रेकार्डिंग क राओल जाएत। जाँचमे जे क्यौ दोषी हेता हुनकापर उचित कारवाइ कएल जाएत। तखन जा कऽ ग्रामीण सड़क जाम समाप्त केलनि। उल्लेखनीय अछि जे बुधक साँझ ब्रहमपुर गामसँ सुनीता देवीक बिदागरी करा उमेश यादव जीपसँ आपस आबि रहल छल। कुहेसक कारणेँ बिरौल-कुशेश्वरस्थान मुख्य मार्गपर जीप ( एम एच 23 इ 299 ) उनटि कऽ लगभग दस फीट खाधिमे चलि गेल। एहिमे सोनू यादव, ढोढ़ाइ यादव, सुनीता देवी आ एक गोट नेना राजेश कुमार घायल भऽ गेल। सभकेँ एम्बुलेंससँ प्राथमिक उपचार लेल सतीघाट पीएचसी पहुँचाओल गेल। चिकित्सक डॉ. गिरिश कुमार प्राथमिक उपचार शुरू केलनि। सोनू यादवकेँ डीएमसीएच रेफर कऽ देल गेल। ओमहर राति लगभग 9.15 बजे ड्राइवर उमेशकेँ पुलिस सतीघाट पीएचसी अनलक। चिकित्सा प्रभारी डॉ. वी. झाक अनुसार प्राथमिक उपचारक बाद ड्राइवरकेँ लऽ थाानाध्यक्ष चलि गेला। ओतहि थानाध्यक्ष दिवाकर सिंह कहलनि जे थाना पहुँचैत देरी ड्राइवरक स्थिति खराब होबऽ लागल। इलाज लेल उमेशकेँ कुशेश्वरस्थान पीएचसी आनल गेल। जतऽ ओकर मृत्यु भऽ गेल।
्नरोशन कुमार ‘मैथिल’


text:
Monday, February 21, 2011
नेतासबके गाउँ-गाँउस खिहारयके चेतावनी
९ फागुन, काठमाडौं । चुरेभावर राष्ट्रिय एकता पार्टी जेठ १४ गते भितरमे नयाँ संविधान नै बनत त नेतासबके गाउँ-गाँउस खिहारयके चेतावनी देलक अछि । थपल समय भितर संविधान निर्माण करयके बदला संविधानसभाके म्याद थपयके षडयन्त्र भरहल कहैत ओ एहन चेतावनी देलक अछि ।
आइ राजधानीमे पत्रकार सम्मेलन कक चुरेभावर जेठ १४ गते संविधान जारी नै हाएत त १५ गतेस राजधानीमे अपन २५ हजार शान्ति सेनाके उतारिकऽ आन्दोलन करब बतोलक अछि । संविधानसभाके म्याद फेउर थप काएल जाएत त देश गृहयूद्धमे जाएत कहैत चुरे भावर जेठ १४ मे संविधान बनय नै सकत त तत्काल ताजा जनादेशमे जाएके माँग सेहो केने अछि ।
पत्रकार सम्मेलनमे पार्टीक अध्यक्ष हिमालयन भक्त प्रधानाङ्ग पार्टी कारवाही केने सभासद केशव मैनालीके सभामुख सुवास नेम्वाङ्ग नै हटोलास असन्तुष्टि जनोलनि । तत्काल कारवाही नै हाएत त सिंहदरवार घेराउ करबाक चेतावनी दैत ओ कहलनि जे-’आब हमसब चुप लागिक नै बैसब । प्रतिकारमे उतरब ।’
पार्टीक वरिष्ठ उपाध्यक्ष एवम् शान्ति सेनाक कमाण्डर बाबु थापा संविधान नै बनाबयबला नेतासबके जेठ १५ गतेबाद गाउँ-गाँउस खिहारयके चेतावनी देलनि ।
आइ राजधानीमे पत्रकार सम्मेलन कक चुरेभावर जेठ १४ गते संविधान जारी नै हाएत त १५ गतेस राजधानीमे अपन २५ हजार शान्ति सेनाके उतारिकऽ आन्दोलन करब बतोलक अछि । संविधानसभाके म्याद फेउर थप काएल जाएत त देश गृहयूद्धमे जाएत कहैत चुरे भावर जेठ १४ मे संविधान बनय नै सकत त तत्काल ताजा जनादेशमे जाएके माँग सेहो केने अछि ।
पत्रकार सम्मेलनमे पार्टीक अध्यक्ष हिमालयन भक्त प्रधानाङ्ग पार्टी कारवाही केने सभासद केशव मैनालीके सभामुख सुवास नेम्वाङ्ग नै हटोलास असन्तुष्टि जनोलनि । तत्काल कारवाही नै हाएत त सिंहदरवार घेराउ करबाक चेतावनी दैत ओ कहलनि जे-’आब हमसब चुप लागिक नै बैसब । प्रतिकारमे उतरब ।’
पार्टीक वरिष्ठ उपाध्यक्ष एवम् शान्ति सेनाक कमाण्डर बाबु थापा संविधान नै बनाबयबला नेतासबके जेठ १५ गतेबाद गाउँ-गाँउस खिहारयके चेतावनी देलनि ।
पौडेल कहलनि - ‘सातबुँदे खारेज या खनालके राजिनामा देबय परत’
सिंहदरवारस्थित कांग्रेस संसदीय दलक कार्यालयमे आइ सञ्चारकर्मीसबसँग बातचित करैत पौडेल एखुनक अवस्थामे दलसबबीच सहमति होबय नै सकत बतोलनि ।
एमाले-माओवादीबीच भेल सहमतिस देशमे फेर अधिनायकवादी घुराबय सकत कहैत ओ ओइके स्वीकारल नै जा सकैय बतोलनि ।
नेता पौडेल एखुनक अवस्थामे कांग्रेस कोनो हालतमे सरकारमे सहभागी नै हाएत प्रष्ट केलथि । शान्ति आ संविधान निर्माण प्रक्रियामे कांग्रेस सहयोगी भुमिका खेलत कहैत ओ कांग्रेस लोकतान्त्रिक संविधानक पक्षमे रहल बताओलनि ।
कांग्रेस लोकतान्त्रिक धुवि्रकरणके पक्षमे रहल कहैत कांग्रेस संसदीय दलक नेता पौडेल प्रजातन्त्रके पक्षमे कांग्रेस आन्दोलन करत जानकारी देलनि ।
मोटरसाईकल दुर्घटना एकको मृत्यु
९ फागुन, पोखरा । पोखरामे आइ भेल मोटरसाईकल दुर्घटनामे एक गोटेके मृत्यु भेल अछि । पोखरा- १ हरी चोकमे लु १० प ७१९ नम्बरक मोटरसाईकल बिजुलीके पोलमे ठोकराएलास चुवा- ५ पर्बत के २३ बर्षक प्रकाश क्षेत्रीके मृत्यु भेल अछि ।
दुर्घटनामे घाईल भेल क्षेत्रीके पश्चिमाञ्चल क्षेत्रिय अस्पतालमे इलाजक क्रममे मृत्यु भेल पुलिस जनोलक अछि । दुर्घटनामे घाइल भेल सुजन केसी इलाजक बाद घर घुरल अछि ।
दुर्घटनामे घाईल भेल क्षेत्रीके पश्चिमाञ्चल क्षेत्रिय अस्पतालमे इलाजक क्रममे मृत्यु भेल पुलिस जनोलक अछि । दुर्घटनामे घाइल भेल सुजन केसी इलाजक बाद घर घुरल अछि ।
नेपाल समुह ‘बी’के विजेता
जितसँगै ४ खेलस आठ अंक जोडने नेपाल समुह विजेता बनल अछि । खेलमे मलेसिया प्रस्तुत केने ६९ रनक लक्ष्य नेपाल १४ ओभरमे १ विकेटक क्षतिमे पुरा केने छल । अहिस आगु हावरा क्रिकेट मैदानमे टस जित कऽ व्याटिङ केने मलेसिया निर्धारित २० ओभरमे ७ विकेटक क्षतिमे ६८ रन बनौने छल ।
मलेसियाके सस्तैमे समटयके क्रममे प्लेयर अफ दि म्याच रुविना क्षेत्री ३ तथा करुणा भण्डारी २ विकेट लेने छलिह । नेपाल पहिल खेलमे थाइल्याण्डके २१ रनस पराजित केने छल त दोसर खेलमे युएई उपर ८ विकेटस जितल छल । अहिना, तेसर खेलमे कुवेतके ४७ रनस पराजित केने छल ।
पार्टीबीचक झगडास देश संकटमे: रायमाझी
ओ राष्ट्रियके समस्या समाधान, शान्ती आ संविधान निर्माणस बेसी के फाईदा लेत बिषयमे केन्द्रित भेलास झन्झट बढल बतौलनि ।
ओ सात बुँढे सम्झौता अनुसार एमाले कार्यन्यन नै केलास सरकार गठनमे अबेर भेल उल्लेख करैत झन्झट करत त माओवादी सरकारमे सामेल नै हाएत ओ बतौलन्हि ।
काँग्रेस केन्द्रीय सदस्य तथा सभाषद् पुष्पा भुसाल माओवादी आ एमालेके अदृश्य सम्झौता देशके लेल घातक भेल आरोप लगबैत सब दल एके ठाममे बसिकऽ सहकार्य नै करयधरि संविधान निर्माण होबय नै सकत बतौलिह ।
ओ सात बुँढे सम्झौता दु पार्टीके मुद्दा भेलास सम्झौता कोनो हालतमे सेहो काग्रेस मानय तयार नै भेल बतबैत अहिस देश खोज्ने सहमतीके माओवादी आ एमाले भंग कक शान्ति आ संविधानोस दु दलके सत्ता कब्जा करयके रणनीति भेलास काग्रेस प्रतिपक्षमे बसिकऽ जनताके आवाज उठाओत बतौलिह ।
माओवादी आ एमालेबीचक सहमति खतरनाक
९ फागुन, जनकपुर । नेपाल सदभावना पार्टीक कार्यबाहक अध्यक्ष विकास तिवारी कहलन्हि अछि जे, माओवादी आ एमालेबीचक सात सुत्रीय सहमति लोकतनत्र आ मधेश दुनुकेलेल खतरनाक अछि।
जनकपुरमे आई पत्रकारसभसँ बातचित करैत माओवादी आ एमालेबीचक सहमति देशके सर्वसत्तावाद तर्फ लऽ जएबाक षडयन्त्र रहल तिवारी उल्लेख कएलन्हि।सात सुत्रीय सहमतिमे संघीय लोकतान्त्रिक गणतन्त्रक स्थान पर मात्र संघीय गणतन्त्र उल्लेख करब दुनु दलक पैग षडयन्त्र रहल तिवारी दावा कएलन्हि अछि। एकटा दोसर प्रसङमे मधेशवादी दल सत्तावादी नीतिके कारण कमजोर भऽ रहल अछि हुनकर कहब छलन्हि।
मधेशके अधिकार सम्पन्न नइ होबए धरि मधेशवादी दलके सत्तामे नइ जएबाक वचन लेबक आवश्यक्ता छैक तिवारी बतओलन्हि।मधेशक मुक्तिलेल मधेशवादी दलबीच वैचारिक एकता पर ओ जोड देलन्हि अछि।
जनकपुरमे आई पत्रकारसभसँ बातचित करैत माओवादी आ एमालेबीचक सहमति देशके सर्वसत्तावाद तर्फ लऽ जएबाक षडयन्त्र रहल तिवारी उल्लेख कएलन्हि।सात सुत्रीय सहमतिमे संघीय लोकतान्त्रिक गणतन्त्रक स्थान पर मात्र संघीय गणतन्त्र उल्लेख करब दुनु दलक पैग षडयन्त्र रहल तिवारी दावा कएलन्हि अछि। एकटा दोसर प्रसङमे मधेशवादी दल सत्तावादी नीतिके कारण कमजोर भऽ रहल अछि हुनकर कहब छलन्हि।
मधेशके अधिकार सम्पन्न नइ होबए धरि मधेशवादी दलके सत्तामे नइ जएबाक वचन लेबक आवश्यक्ता छैक तिवारी बतओलन्हि।मधेशक मुक्तिलेल मधेशवादी दलबीच वैचारिक एकता पर ओ जोड देलन्हि अछि।
मातृभाषाक समृद्धिलेल एकटा आओर आन्दोलनक आवश्यकता पर जोड
९ फागुन, जनकपुर । मातृभाषाक समृद्धिलेल एकटा आओर आन्दोलनक आवश्यकता पर जनकपुरक विद्धत वर्ग जोड देलन्हि अछि।
अन्तराष्ट्रीय मातृ भाषा दिवसके अवसर पर जनकपुरमे आई आयोजित मैथिली मातृ भाषा आ भावि संविधान विषयक विचार गोष्ठीमे बजैत वक्तासभ ई बात बतओलन्हि अछि।
भुमिजा मानव अधिकार संघक अगुवाईमे आयोजित कार्यक्रममे भाषाके सुरक्षित करब राज्यक दायित्व छैक हुनकासभक कहब छलन्हि।
मैथिली भाषाके विकासलेल एकरा रोजगारीक भाषाके रुपमे विकास करबा पर वक्तासभ जोड देलन्हि अछि।
भाषा कोनो जाति विशेषके नइ होइत अछि उल्लेख करैत एक दोसरसँ मिल कऽ मैथिली भाषाके संरक्षण करबालेल ओ सभ आग्रह कएलन्हि अछि।
अपन पहिचान आ अस्तित्वकेलेल भाषा महत्वपूर्ण होइत अछि उल्लेख करैत मातृ भाषामे पाठ्य पूस्तकके निर्माण पर ओ सभ जोड देलन्हि अछि।
कार्यक्रममे एकिकृत नेकपा माओवादीक धनुषा जिला ईंचार्ज रोशन जनकपुरी,वरिष्ट पत्रकार राजेश्वर नेपाली,प्राज्ञ रमेश रंजन झा,जनकपुर वृहत्तर क्षेत्र विकास परिषदके अध्यक्ष दिगम्बर राय,पत्रकार रामभरत साह,नेकपा माओवादीक नेता फरमुद नदाफ,सभासद रामसरोज यादव,कृष्णा ठाकुर सहितक व्यक्तिसभ अपन अपन धारणा रखने छलथि।
२१ फरवरी कऽ संयुक्त राष्ट्र संघद्धरा घोषित अंतराष्ट्रीय भाषा दिवसके अवसर पर भुमिजा मानव अधिकार संघक आयोजनमे प्रत्येक वर्ष बिभिन्न कार्यक्रमके आयोजन कऽ मैथिली मातृ भाषा दिवस मनाओल जाति अछि।
मैथिली भाषाक समृद्धी, विकास एवम संरक्षणके उद्देश्यसँ मैथिली मातृ भाषा दिवस मनाओल जा रहल आयोजन समतिक संयोजक एवम भुमिजा मानव अधिकार संघक अध्यक्ष प्राध्यापक विजय दत्त जानकारी देलन्हि अछि।
अन्तराष्ट्रीय मातृ भाषा दिवसके अवसर पर जनकपुरमे आई आयोजित मैथिली मातृ भाषा आ भावि संविधान विषयक विचार गोष्ठीमे बजैत वक्तासभ ई बात बतओलन्हि अछि।
भुमिजा मानव अधिकार संघक अगुवाईमे आयोजित कार्यक्रममे भाषाके सुरक्षित करब राज्यक दायित्व छैक हुनकासभक कहब छलन्हि।
मैथिली भाषाके विकासलेल एकरा रोजगारीक भाषाके रुपमे विकास करबा पर वक्तासभ जोड देलन्हि अछि।
भाषा कोनो जाति विशेषके नइ होइत अछि उल्लेख करैत एक दोसरसँ मिल कऽ मैथिली भाषाके संरक्षण करबालेल ओ सभ आग्रह कएलन्हि अछि।
अपन पहिचान आ अस्तित्वकेलेल भाषा महत्वपूर्ण होइत अछि उल्लेख करैत मातृ भाषामे पाठ्य पूस्तकके निर्माण पर ओ सभ जोड देलन्हि अछि।
कार्यक्रममे एकिकृत नेकपा माओवादीक धनुषा जिला ईंचार्ज रोशन जनकपुरी,वरिष्ट पत्रकार राजेश्वर नेपाली,प्राज्ञ रमेश रंजन झा,जनकपुर वृहत्तर क्षेत्र विकास परिषदके अध्यक्ष दिगम्बर राय,पत्रकार रामभरत साह,नेकपा माओवादीक नेता फरमुद नदाफ,सभासद रामसरोज यादव,कृष्णा ठाकुर सहितक व्यक्तिसभ अपन अपन धारणा रखने छलथि।
२१ फरवरी कऽ संयुक्त राष्ट्र संघद्धरा घोषित अंतराष्ट्रीय भाषा दिवसके अवसर पर भुमिजा मानव अधिकार संघक आयोजनमे प्रत्येक वर्ष बिभिन्न कार्यक्रमके आयोजन कऽ मैथिली मातृ भाषा दिवस मनाओल जाति अछि।
मैथिली भाषाक समृद्धी, विकास एवम संरक्षणके उद्देश्यसँ मैथिली मातृ भाषा दिवस मनाओल जा रहल आयोजन समतिक संयोजक एवम भुमिजा मानव अधिकार संघक अध्यक्ष प्राध्यापक विजय दत्त जानकारी देलन्हि अछि।
अपने दलक नेतासब सरकार असफल करयके दुष्प्रयासमे - उपाध्यक्ष गौतम
आइ सँचारकर्मीसबसँग बातचित करैत उपाध्यक्ष गौतम अन्तिम समयमे अध्यक्षसबबीच सहमति भेलास पार्टीमे बिमर्श करय नहि पौअने स्पष्ट केलनि । अध्यक्ष समेत रहल प्रधानमन्त्री खनाल दु बेरधरि सहमतिबारे स्पष्ट करितो नेतासब मानय तयार नै होनाइ दुखद भेल उल्लेख केलनि । काल्हि बैसय लागल केन्द्रीय कमिटि बैसारस सात बुँदे सहमति , गृह मन्त्रालय, मन्त्रीपरिषद विस्तार सहितक विषयमे पार्टी भितर भेल विवाद अन्त्य करयके दावी करैत ओ सहमति उपरके विवाद औचित्यहिन भेल टिप्पणी केलथि ।
प्रधानमन्त्रीके कार्य सम्पादनके लेल अर्थ, गृह, रक्षा मन्त्रालय सहितक महत्वपूर्ण मन्त्रालय अपन दलके भेटबाक चाही माँग जायज होइतो माओवादीके गृह देबाक नै चाही अडानमे एमाले नै रहल उपाध्यक्ष गौतम स्पष्ट केलनि ।
अजमल क़साबके मृत्युके सज़ाय कायमे
अहिके सँग हाई कोर्ट फ़हीम अंसारी आ सबा हुसैन शेख़के रिहा करयके निचला अदालतके फ़ैसलाके सही बतबैत अहिके कायमे रखलक अछि ।
अदालत अपन आदेश में कहने छैक जे क़साब आ अबू इस्माइल जाहि तरहस निर्दोष लोगके जान लेंलक ओ 'रेयरेस्ट ऑफ़ दी रेयर' के श्रेणीमें अबैत अछि आ ओइमे दयाके कोनो गुंजाइश नहिं अछि ।
कोर्ट क़साब आ अबू इस्माइलके पुलिस अधिकारी करकरे, सलास्कर आ कामटेके हत्याके ज़िम्मेदार मानलक अछि ।
अदालत कहलक अछि जे अहि हमलामें मासूम बच्चा आ महिलाके सेहो मृत्यु भेल छल आ हमलावर अत्यधिक क्रूरताके सुबूत देने छल. । अदालतके कहब छल जे 66 हत्याके दोषी क़साबके अपन अहि गल्ती पर नै अफ़सोस भेल आ नैहे पश्चातापके कोनो आभास भेल ।
पुलिस पत्रकारके लात मारलक
९ फागुन, काठमाडौं । ट्याङ्करके ठक्करस विद्यार्थी घाइल भेल समाचार संकलन करय काठमाडौंके चाबहिल पशुपति क्याम्पस पहुँचल सन्चारकर्मीउपर पुलिस दुव्र्यवहार केलक अछि ।
समाचार संकलनके लेल चाबहिल मित्रनगर पहुँचल टेलिभिजन आ छापा सन्चार माध्यमके पत्रकारसबके पुलिससब अन्धाधुन्ध लाठी प्रहार केने छल त कतेकौ पुलिससब लाते लात मारने पत्रकारसब जानकारी देलक अछि ।
पुलिस न्युज ट्वान्टीफोर टेलिभिजनके क्यामराम्यान नवराज श्रेष्ठ आ रिपोर्टर देवकी विष्ट, एभिन्युजके विजय रेग्मी, कान्तिपुरके फोटो पत्रकार निरन्जन श्रेष्ठ, गोर्खापत्रके विकास द्वारे, समाचारपत्रके सन्जोग मानन्धर आ राजधानीके द्वारीका काफ्लेसँग पुलिस दुव्र्यवहार केलक अछि । परिचय पत्र देखबैतो पुलिस दुव्र्यवहार केने हुनकासबहक उपराग अछि ।
ट्याङ्करके ठक्करस पशुपति क्याम्पसके विद्यार्थी घाइल भेलाबाद प्रदर्शनमे उतरल विद्यार्थीसबके पुलिस दमन केने छल । वायह समाचार संकलनके लेल पत्रकारसब मित्रनगर पहुँचल छलथि ।
समाचार संकलनके लेल चाबहिल मित्रनगर पहुँचल टेलिभिजन आ छापा सन्चार माध्यमके पत्रकारसबके पुलिससब अन्धाधुन्ध लाठी प्रहार केने छल त कतेकौ पुलिससब लाते लात मारने पत्रकारसब जानकारी देलक अछि ।
पुलिस न्युज ट्वान्टीफोर टेलिभिजनके क्यामराम्यान नवराज श्रेष्ठ आ रिपोर्टर देवकी विष्ट, एभिन्युजके विजय रेग्मी, कान्तिपुरके फोटो पत्रकार निरन्जन श्रेष्ठ, गोर्खापत्रके विकास द्वारे, समाचारपत्रके सन्जोग मानन्धर आ राजधानीके द्वारीका काफ्लेसँग पुलिस दुव्र्यवहार केलक अछि । परिचय पत्र देखबैतो पुलिस दुव्र्यवहार केने हुनकासबहक उपराग अछि ।
ट्याङ्करके ठक्करस पशुपति क्याम्पसके विद्यार्थी घाइल भेलाबाद प्रदर्शनमे उतरल विद्यार्थीसबके पुलिस दमन केने छल । वायह समाचार संकलनके लेल पत्रकारसब मित्रनगर पहुँचल छलथि ।
माओवादी-एमाले शीर्ष बिमर्श निष्कर्षविहीन
प्रधानमन्त्रीक कार्यालय सिंहदरबारमे भेल बिमर्शके बाद माओवादी महासचिब रामबहादुर थापा ‘बादल’ राजनीतिक गतिरोध अन्त्य करबाक विषयमे बिमर्श भेल जानकारी देलनि ।
अहिना, एमाले नेता केपी शर्मा ओली बिमर्शमे सात बुँदे सहमति परिमार्जन करयके प्रस्ताव अपने रखने जानकारी देलनि । ओ बिमर्शके निरन्तरता देल जाएत जानकारी देलनि ।
भिमर्शमे माओवादी अध्यक्ष पुष्पकमल दाहाल ‘प्रचण्ड’, महासचिब वादल तथा एमालेक अध्यक्ष समेत रहल प्रधानमन्त्री झलनाथ खनाल आ नेता ओली सहभागी छलथि ।
खुर्पी प्रहार क तीन गोटेके हत्या
९ फागुन, दमौली । तनहुँके दमौलीमे एक गोटे खुर्पी प्रहार क तीन गोटेके हत्या केलक अछि । ब्यास नगरपालिका १० मालपोत लाइनके २३ वर्षक देवेन राना मगर स्थानीय दिलबहादुर सापकोटा, हुनकर कनिया तुलसी आ टीकाराम श्रेष्ठके हत्या केलक अछि । खुर्पी प्रहारस घाइल पार्वती श्रेष्ठके पश्चिमान्चल क्षेत्रीय अस्पताल पोखरामे इलाज भरहल अछि । हत्याके बाद झोलुङ्गे पुलस सेतीमादी नदीमे कुदिकऽ काहुँ शिवपुर गाविस निकलल रानामगरके झापुटारस पुलिस नियन्त्रणमे लेलक अछि । हत्याके कारण खुजय नै सकल आ अनुसन्धान भरहल जिल्ला प्रहरी कार्यालय तनहुँ जनोलक अछि ।
सात बुँदे खारेज नै होबयधरि वार्ता नै हाएत : काङ्ग्रेस
९ फागुन, बाँके । नेपाली काङ्ग्रेस माओवादी आ एमाले बीच भेल सात बुँदे सहमति खारेज नै होबयधरि वार्ता आ बिमर्श नै करयके अडान लेने अछि ।
सात बुँदे सहमति राजनीति धोका भेल ठहर करैत काङ्ग्रेस कोनो बिमर्शमे सहभागी नै होबयके अडान लेने अछि । काङ्ग्रेस सभापति सुशील कोइराला आइ भिन्सर बाँकेके कोहलपुरमे आयोजित कार्यकर्ता भेटघाटमे कहलनि जे, ‘सात बुँदे सहमति राजनीतिक धोका अछि । ओ खारेज नै होबयधरि हमसब बुहपक्षीय वार्तामे नै बैसब ।’एकीकृत नेकपा माओवादी लग घुँटना टेक कऽ काङ्ग्रेस सरकारमे सहभागी नै हाएत ओ दोहरौलन्हि ।
सात बुँदे सहमति राजनीति धोका भेल ठहर करैत काङ्ग्रेस कोनो बिमर्शमे सहभागी नै होबयके अडान लेने अछि । काङ्ग्रेस सभापति सुशील कोइराला आइ भिन्सर बाँकेके कोहलपुरमे आयोजित कार्यकर्ता भेटघाटमे कहलनि जे, ‘सात बुँदे सहमति राजनीतिक धोका अछि । ओ खारेज नै होबयधरि हमसब बुहपक्षीय वार्तामे नै बैसब ।’एकीकृत नेकपा माओवादी लग घुँटना टेक कऽ काङ्ग्रेस सरकारमे सहभागी नै हाएत ओ दोहरौलन्हि ।
Subscribe to: Posts (Atom)
बाँकी टटका समाचारसब ( Fresh news )
- ► 2016 (6)
- ► 2015 (5)
- ► 2014 (8)
- ► 2012 (101)
-
▼
2011
(1781)
- ► December (271)
- ► November (260)
- ► October (286)
- ► September (160)
- ► August (177)
- ► July (72)
- ► April (135)
- ► March (275)
-
▼
February
(132)
-
▼
Feb 21
(13)
- नेतासबके गाउँ-गाँउस खिहारयके चेतावनी
- पौडेल कहलनि - ‘सातबुँदे खारेज या खनालके राजिनामा द...
- मोटरसाईकल दुर्घटना एकको मृत्यु
- नेपाल समुह ‘बी’के विजेता
- पार्टीबीचक झगडास देश संकटमे: रायमाझी
- माओवादी आ एमालेबीचक सहमति खतरनाक
- मातृभाषाक समृद्धिलेल एकटा आओर आन्दोलनक आवश्यकता पर...
- अपने दलक नेतासब सरकार असफल करयके दुष्प्रयासमे - उप...
- अजमल क़साबके मृत्युके सज़ाय कायमे
- पुलिस पत्रकारके लात मारलक
- माओवादी-एमाले शीर्ष बिमर्श निष्कर्षविहीन
- खुर्पी प्रहार क तीन गोटेके हत्या
- सात बुँदे खारेज नै होबयधरि वार्ता नै हाएत : काङ्ग्...
- ▼ Feb 21 (13)
-
►
2010
(23)
- ► November (10)
- ► October (9)


text:
प्रगतिशील मैथिली समाद पोर्टल अछि मिथिमीडिया. एकर मुख्य उद्देश्य मिथिला ओ मैथिलीक विभिन्न हलचल ओ हालचाल प्रकाशित ओ प्रसारित करब अछि. संगहि ई मिथिला, मैथिली ओ मैथिलक संस्था, अभियान व कार्यक्रमक ऑनलाइन प्रचारक काज सेहो करैत अछि. पाठक केर अभिरूचि कें देखैत एहि ठाम साहित्य, सिनेमा व अन्यान्य विषय केर सामग्री उपलब्ध अछि.
मैथिली, मिथिला ओ मैथिल सं सम्बंधित पर्याप्त कार्यक्रम सालभरि देश-विदेश मे होइत अछि. एहि विषय मे जनतब सेहो मीडिया केर विभिन्न माध्यम सं सोझां अबैत रहैत अछि. मुदा कोनो एहन माध्यम नहि अछि जतय सभ कार्यक्रमक एकठाम समुचित जनतब हो. कार्यक्रमक खंडित ओ आंशिक जनतब अपर्याप्त सिद्ध होइछ. एहना मे एकठाम पाठकक पिपाषा ओ जिज्ञासुक जिज्ञासा कें शांत करबाक हेतु चुरुक भरि जल ओ जनतब थिक मिथिमीडिया.
मैथिली मे अछिनरे वेब पोर्टल अछि. समाद, संगीत, साहित्य आदि विषयक वेबसाइट केर कोनो कमी नहि अछि. वेब पर मैथिली केर उपस्थिति अन्य भारतीय भाषा सं कम नहि अछि. तथापि शुद्ध ओ सटीक मैथिली समाद पोर्टलक खगता बनले अछि. एहि खगता कें पूर्ण करबाक उद्देश्यक एक प्रयास थिक मिथिमीडिया.
सतत प्रगतिशील साकांक्ष समदिया


text:
Friday, July 8, 2016
कनहा भँट्टा (जगदीश प्रसाद मण्डल)
कनहा भँट्टा
समए रौदियाह भेने जिनगियो आ जिनगीक किरियो-कलाप रौदियाइते अछि, आ से खाली रौदियेटा मे नइ बाढ़ियो-दाहीमे होइए। ओना, दुनूक बीच विपरीत सम्बन्ध अछि, अकास-पतालक अन्तर अछि। मुदा जिनगीक बीच आबि दुनू एक भऽ जाइए। माने ई जे जहिना गाछो-बिरीछ आ मालो-जाल, हाल बेहाल भेने दम खींचैयो लगैए आ तोड़बो करैए तहिना बाढ़ियो-दाहीमे होइए। ओना, कहैले तँ कहले जाएत जे एकटा ‘पानिक अभावमे मरल’ आ ‘दोसर पानि पीबैत मरल।’ मुदा से जे हौउ, जिनगी तँ निच्चाँ मुहेँ खसबे करैए।
जखन समैये रौदियाह भेल तखन जिनगीक किरिया-कलापसँ लऽ कऽ जीवन-यापन धरि रौदिएबे करत, मकमकेबे करत। अन्नो-पानि आ तीमनो-तरकारीमे मकमकी एबे करत। रौदी भेल खेतक उपज गेल! उपज गेल, वस्तुक अभाव भेल! आ वस्तुक अभाव भेने जीवन आ जिनगी गेल..!
ओना, जइ हिसावे तीमन-तरकारीमे मकमकी आएल तइ हिसावे अन्नमे नइ आएल। मुदा नहियेँ आएल सेहो केना कहल जाएत। हँ, ई जरूर भेल जे जैठाम तीमन-तरकारीक भावमे चारि बर, पाँच बरकेँ के कहए जे अठ-अठ-दस-दस बर बढ़ल, तैठाम अन्नक भावमे डेढ़िया-दोबर बढ़बे कएल अछि। जे भाँटा पाँच रूपैये किलो पनरह दिन पहिने छल, ओ रसे-रसे बढ़ैत तीस रूपैये किलो भऽ गेल आ जे टमाटर दस रूपैये किलो छल ओ साठि रूपैये भऽ गेल। अन्न-पानिमे से नइ भेल, जे बीस रूपैये किलो छल ओ पचीस रूपैये भेल आ जे साठि रूपैये छल ओ सत्तैर रूपैये भेल। ओना, खाली खाइ-पीबैक नइ आनो-आनो वौसमे चढ़ा-ऊतरी भेबे कएल। रौदी भेने किछु चीज सस्तो भेल आ किछु कूदि कऽ अकासो छूलक।
तीमनो-तरकारी एके रंग नइ कुदल, जेना हरियर तरकारी कुदल तेना अल्लू नइ कुदल। मुदा ऐठाम तँ ईहो बात ऐछे जे अल्लूकेँ कोबी-भाँटा, टमाटर-साग जकाँ हरियर मानल जाए की नइ? ओ तँ ने फूल छी, ने पात आ ने ऊपरका फड़े छी। ओ तँ छी कन्द-मूल चाहे गॉंठ। कन्द-मूल आकि गाँठ रहितो अल्लूमे एकटा बात तँ ऐछे जे आनसँ नमहर[1] जिनगियो छै आ आन जकाँ गलनमो-सड़नमो नहियेँ अछि। ओना, सड़नमा ओहो अछि मुदा हरियरसँ कम अछि। आनक अपेक्षा बेसी खगतो पुड़बैए। माने ई जे आन तरकारीक अपेक्षा अल्लू बेसी बकतियारो होइए। खएर, जे होइए मुदा जखन हरियर गाछ हरियर फड़, पाँतेसँ बीछि-बीछि उखाड़ि तरकारी बनैए तखन तँ ओहो कनी-मनी गलिते अछि आ हरियर गाछक हरियर फड़ो भेबे कएल, तँए अल्लूक सौंसे जिनगीकेँ भलेँ हरियर तरकारी नइ मानल जाए, मुदा थोड़बो दिन तँ मानले जा सकैए।
ओना, अल्लूकेँ कन्द-मूल कहल जाए आकि गाँठ, ईहो तँ झमेल ऐछे। अल्हुआकेँ शकरकन्द कहल जाइए, जे एकटा गाछमे अल्लुए जकाँ घोंदा फड़ैए, भलेँ एकटा गोल आ एकटा नाम किए ने हुअए। तैसंग ईहो तँ ऐछे जे जहिना अल्लूमे पातर खोंइचा होइए तहिना अल्हुओमे अछि। ओना, नामोक दृष्टिसँ दुनू भैयारीए बूझि पड़ैए। तेतबे किए, दुनूमे सँ केकरो टमाटर जकाँ आकि भॉंटा जकाँ बीआ सेहो ने होइ छै। जखन एकटा गुण आकि एकटा काज मिलने दोस्तियारे सम्भव अछि, तखन तँ अल्लू अल्हुआक भैयारीमे सेहो ऐछे। मुदा केशौरो तँ मिश्रीए-कन्द छी, जेकरा अल्लू जकाँ ने कन्दे रोपल जाइए आ ने उला-पका खाएले जाइए। ओकर फूलमे छीमीदार फड़ होइ छै, तइमे बीआ होइ छै, ओही बीआसँ कन्द भेल..।
मुदा ऐठाम कन्दो-कन्दमे फन्दे-फन्द अछि। रहल जे अल्लूकेँ ‘गाँठ’ मानल जाए की नइ?
मुदा गाँठोक तँ लीला अपार ऐछे, किछु माटि तरक गाँठ भेल तँ किछु माटिक ऊपरको। जेना, गाँठ-कोबी माटिक ऊपर होइए, किछु गाँठ एहनो तँ ऐछे जे माटिक तरोमे एकेटा होइए जे जड़ि धने रहैए। मुदा गीरह-गाँठ कहैबला हरदी-आदीक तँ से नइ अछि। भलेँ अल्हुआ-अल्लू जकाँ फुट-फुट घोंदानुमा नहि, हत्थे जकाँ किए ने हौउ। मुदा जे हौउ, अल्लूक तँ मिठाइयो, तरकारियो, अँचारो बनैए आ अल्हुआ जकाँ उसैन सेहो खाएल जाइए। जे अन्नक काजक पुरती सेहो करिते अछि। खएर जे से...।
पिताजी दू भाँइ। दुनू भैयारीक बीच अखन एगारह गोरेक परिवार अछि। नीक समए हौउ कि अधला, नमहर परिवारक खगता बेसी होइते अछि। गामक ओहन परिवारमे छी, जइमे नीक जकाँ माने सुपोषित भोजने ने भेटैए मुदा जैठाम भोजनोमे कोताही हएत तैठाम घर-दुआर आकि पढ़ाइ-लिखाइ वा ऐसँ ऊपरक जे खगता अछि ओ तँ कल्पनाश्रित छोड़ि पुर्तिये केते कऽ सकै छी। ओना, एगारह गोरेक परिवारमे खाइयो-पीबैक एक विचार नहियेँ अछि, मुदा समैक धक्का तँ विचारकेँ तोड़ि-मरोरि एकबट करिते अछि। ओना, समए बदलने फेर विचार-भिन्नता जनमैक परिस्थिति बनियेँ जाइए। बनियेँ ने जाइए बनितो अछि आ नहियोँ बनैए।
भोजनकेँ जीवनक मुख्य खगता बूझि परिवारक सभ कियो एकठाम बैस विचार केलौं जे जिनगी-ले सुपोषण जरूरी अछि, तँए चारि साए ग्राम हरियर तरकारी जरूरी अछि। माने, जहिना अन्नक उचित मात्रा जरूरी अछि तहिना हरियर साग-सब्जी सेहो जरूरी अछि। दस बर्खसँ कम उम्रक परिवारमे कियो ऐछे ने जइसँ घटी-बढ़ी हएत। ओना, एक विचार भेलो पछाइत करिया काका अपना जिद्दपर ठाढ़े रहि गेला। हुनकर जिद्द छैन जे भात हुअ कि रोटी अढ़ाइ साए ग्राम अल्लूक चोखा हेबे करए...।
करिया काकाकेँ अल्लूसँ कोन प्रेमक प्रगाढ़ता छैन से तँ ओ जानैथ, मुदा अन्नक पछाइत अल्लू छोड़ि दोसरकेँ ओते मोजर नइ दइ छथिन जेते अल्लूकेँ। फलो सोझेमे छैन जे मोटैनी बेमारी पकैड़ नेने छैन, मुदा तैयो सूर्यवंशी जकाँ प्राण जाए मुदा विचार नइ जाए..।
ओना, परिवारमे करिया काकाकेँ छोड़ि दसो गोरे ऐ विचारकेँ राजी-खुशीसँ मानि अमल करै छी जे चारि साए ग्राम हरियर साग-सब्जी प्रतिदिन परिवारमे हेबक्के चाही, से ऐछो। जहिना कहल गेल अछि जे ‘कनही गाइक भीने बथान’ सेहो ऐछे। खाइक मामलामे करिया काका दसो गोरेसँ भिन्न छैथ। आ से घरेटा मे नइ, गामोमे निमाहिते छैथ। समाजमे भोज-काज भेने भोजनक खुशी लोककेँ होइते छै, मुदा से करिया काकाकेँ नइ होइ छैन। किएक तँ भोज-काजमे अल्लूक चोखा नइ भेने केतौ खाइयो-ले नहियेँ जाइ छैथ। आ जँ कहियो केतौ जाइतो छैथ तँ अल्लूक चोखा दुआरे अजश दाइये दइ छथिन। ओना, समाजक भोज-काजमे जश-अजशक आनो-आन कारण अछि, मुदा करिया कक्काक अजशक कारण अल्लूए-चोखा रहैत अछि।
ओना, समाजिको भोजमे आ परिवारोमे आन सब्जीक अपेक्षा अल्लूक महत बेसी ऐछे। तेकर कारणो अछि जे चोखा, तरूआ, भुजुआ, भुजिया, अचार सहित आनो विन्यास अल्लूक जेते बनैए तेते दोसरकेँ नहियेँ बनैए। भोज तँ ओहन भोजन छी जइमे बेसी-सँ-बेसी विन्यास बनैए। बनबो केना ने करत, भोज तँ आवश्यक भोजनसँ आगू बढ़ि विशेष भोजन छीहे, तैठाम जँ विशेष विन्यास नइ बनइ, तखन ओ विशेषे केना भेल? आ जखन आनसँ बेसी विशेषता नइ रहत तखन ओ विशेषाधिकार प्राप्ते केना कऽ सकैए?
रौदियाह समए भेने अपन कोन चर्च जे गामेसँ हरियर तरकारी अलोपित भऽ गेल अछि। सबहक बाड़ी-झाड़ी ओहिना बिनु उपजाक मर्र-मर्र करैए। मुदा भोजन-ले तँ तरकारीक जरूरत ऐछे। जखन अपन चास-बासमे हरियर तरकारी नइ अछि तखन तँ हाटे-बजार दिस ने जाए पड़त।
ओना, गामक चौबगली आन सभ गाममे हाट अछि जे सपताहमे दू-दू दिन लगैए। बजार जकाँ भरि-दिना नइ, खाली बेरुका उखड़ाहा भरि मात्र लगैए। जे करीब-करीब चारि घन्टा रहैए। गमैया हाट छी तँए गामे-घरक हटवारो रहल। ओहीमे किछ किनवारो आ किछु बेचवारो रहल। तैसंग किछु एहनो कीनवार-बेचवार होइए जे बेचबो करैए आ कीनबो करैए, मुदा से कम रहैए। अधिक बेचवार ओहन रहैए जे अपन खेत-पथारसँ उपजल वौस हाटपर आबि बेचैए।
गामसँ बेसी दूर तँ नइ मुदा चौवगली गमैया-हाटसँ कनियेँ आगू झंझारपुर हाट अछि। बगलेमे बजारो छै। ओना, गामक चौबगली-गमैया हाटसँ झंझारपुर-हाट नव अछि। माने आन हाटक अपेक्षा झंझारपुर हाट पछाइत लागब शुरू भेल, मुदा अनुकूलता पौने सभ हाटसँ बेसी जगजियार तँ ऐछे। अनुकूलतोक अनेक कारण अछि। जइमे प्रमुख अछि- प्रतिक्रिया स्वरूप हाट लागब। माने, झंझारपुर-हाट महरैल हाटक प्रतिक्रियामे लागब शुरू भेल। जे एक जातिक अधिकारक हाट छल। समाजमे दबंगता छेलैहे। हाटक वेपारियो आ खरीदवालोक संग ज्यादती भरपुर करै छल। संजोग भेल किछु वेपारियो आ खरीदवालोमे आक्रोश बढ़ल, सरकारी कार्यालयसँ हटल रहबे करए। माने, थाना-ब्लौक सँ दूर छेलै महरैलक-हाट, तँए जेहेन निगरानी सरकारक हेबा चाही से नहियेँ रहइ।
झंझारपुर बजारक लाट सेहो रहबे करइ, जइसँ बजरूआ वेपारी सेहो आक्रोशितक संग भेल। झंझारपुर-हाट लागब शुरू भेल। महरैल-हाट रसे-रसे घटए लगल आ अखन ओ गमैया हाट बनि ठाढ़ अछि, जइमे गामेक बेचवालो आ लेवालोमे समटा गेल अछि। ओना, महरैलक बरदहट्टा सेहो टुटल, मुदा अनुकूलता नइ रहने झंझारपुरोमे नइ लगि सकल। तेकर कारण भेल अछि जे इलाकामे गाए-बरदक उपटान जकाँ सेहो भाइये गेल अछि।
झंझारपुर हाटकेँ तेजीसँ उठैक कारण सरकारीकरण सेहो भेल, आ लगमे बजारो आ सरकारियो कार्यालय रहने सभ रंगक लेवालो आ बेचवालोक समावेश भाइये गेल अछि। तैसंग चौबगली दूर-दूर तक सड़क आ सवारीक सुविधा भेने अन्तर्राज्यीय वेपारी सेहो पहुँचए लगल, जइसँ हाटक चुहचुही दिनानुदिन बढ़िते गेल अछि।
दियादीमे तँ नइ मुदा भैयाक संगी भेने लाल भाइक परिवारसँ विशेष सम्बन्ध ऐछे। लाल भाय नोकरी करै छैथ। ओना, गामेसँ जाइ-अबै छैथ, मुदा कर्तव्यनिष्ट लोक रहने आठ घन्टा ड्यूटी पुरबैमे अपने भरि दिन लगि जाइ छैन। जइसँ हाट-बजारक काज पत्नियेँ, माने लाले भौजी करै छथिन।
अपने साइकिल रखने छी, जइसँ झंझारपुर जाइ छी, पाँचे किलोमीटरपर झंझारपुर-हाट अछि, टेम्पूक सुविधा गामसँ सेहो छइहे तँए स्त्रीगणो सभ हाट-बजार करिते छैथ।
मुख्य सड़कसँ उतैर जखने हाटक बाट धेलौं कि लाल भौजीकेँ टेम्पूपर सँ उतरैत देखलयैन। मनमे भेल जे टोकयैन, परिवारिक सम्बन्ध ऐछे। मुदा फेर भेल जखन भौजियोक नजैर पड़बे केलैन आ किछ ने बजली तखन जँ अपन-अपन काज अपने सम्हारि चली, यएह ने भेल अपना भरोषे चलब। ओना अनभुआर जगहपर आकि गामसँ बाहर जँ गौआँ-घरूआ भेट जाए तँ मनसूबा बढ़बै करै छै, हमरो बढ़ल। लाल भौजीकेँ बढ़लैन कि नइ बढ़लैन से तँ ओ जनती, मुदा अपना बूझि पड़ल जे मन चुहचुहा जरूर गेलैन।
थोड़ेक आगू बढ़ि परतीपर साइकिल लगबए बढ़लौं। हाटक मुहेँपर लाल भौजी जेना ठमैक गेली। जनु हमर बाट ताकए लगली कि की से तँ ओ जानैथ मुदा जेते-कालमे साइकिल लगेलौं तेते-काल तक ओ ठाढ़ रहली। ओना, पुराने साइकिल अछि, ताला बिनु लगेनौं काज चलैबला अछि, मुदा से नइ तलो ऐछे। ताला जखन लगबए लगलौं तखन एक नजैर तालापर देलिऐ आ दोसर लाल भौजीपर। तालापर नजैर पड़िते एकटा गौआँ मन पड़ल। केते लक्कर-झक्करसँ वेचाराकेँ महिना दिन पहिने बिआहमे साइकिल देने रहइ। आठम दिनका हाटमे एतै केदैन चोरा लेलकै! वेचारा घूमि कऽ गाम गेल, तखन आबि कऽ दरबज्जापर बैस गेल। कनी-कालमे जखन एलौं तँ पुछलिऐ»
“किए बैसल छह?”
असथिरेसँ पुछने रहिऐ। ले-बलैया! ओ तँ कानए लगल! मने-मन सोची जे की भेलैए! परिवारक तँ ने कियो किछु कहलकैए? हुचकैत बाजल»
“झंझारपुर-हाट गेल छेलौं से साइकिले चोरा लेलक!”
मन असथिर भेल जे अपन परिवारक नइ अन्तुका बात छी। कहलिऐ»
“केना चोरेलकह। ताला नै लगेने छेलह?”
डाँड़मे बान्हल कुन्जी खोलि कऽ देखबैत बाजल»
“देखै छिऐ, कुन्जी संगेमे अछि। खूब कटकटा कऽ लगा देने छेलिऐ।”
कहलिऐ»
“बुझल नइ छेलह जे सभ हाटमे दस-बीसटा साइकिल झंझारपुरमे चोरि भाइये जाइ छै, तखन सचेत भऽ कऽ ने कोनो चिन्हारक दोकान लग साइकिल लगैबतह। ऐठाम किए छह। गामपर जा।”
ओ बाजल»
“अहाँ कनी संगे चलू, घरवालीकेँ बुझा-सुझा देबै, नइ तँ ओ घरेसँ भगा देत।”
बड़ आश्चर्य भेल जे महिने दिन पहिने बिआह भेलै, तखन एहेन शिकाइत पत्नीक किए करैए! जिज्ञासा बढ़ल। पुछलिऐ»
“अखन तँ महिनो दिन बिआह केना नइ भेलह हेन तखन एहेन बात किए बजै छह?”
जेना मनक हूबा जगलै। बाजल»
“रूपैआकेँ लोक उनटा-पुनटा चिन्हैए मुदा लोककेँ लोक तँ लोलेक बोलसँ ने चिन्हैए।”
की करितौं, कोनो कोट-कचहरीक लफड़ा थोड़े छी जे बेसी समए लगैत। भेल तँ घरपर जा सभकेँ कहि देबै जे ‘चोर-ले ताला की आ बेइमान-ले केबाला की।’ सएह केलौं।
साइकिल लगा जखने घुमलौं की लाल भौजी सेहो डेग बढ़ेली। आगूए-आगू तरकारी दोकानपर पहुँचली। अपनो तँ वएह काज रहए। जा हम पहुँची ता भौजी दोकानक आगूमे बैस तरकारी सभपर नजैर दौड़बैत रहैथ। पहुँचते दोकानदारकेँ पुछलिऐ»
“भँट्टा की दर?”
निच्चाँ-सँ-ऊपर लाल भौजी नजैर केलैन। दोकानदार बाजल»
“तीस रूपैये किलो।”
दामक हिसाबे दोकानक वस्तुक चुहचुही नइ बूझि पड़ल। ओना हाटेक चुहचुही रौदियाएल बुझाइत रहइ। एकटा नमरी जेबीमे रहए। घरपर तँ बूझि पड़ल रहए जे परिवारक हिसाबे दू दिनक तरकारी हएत, मुदा से भेल नइ। मने-मन हिसाव बैसेलौं तँ नब्बे रूपैआमे तीन किलो भँट्टा हएत, दस रूपैआमे चाहो-पान भाइये जाएत। दू-चारि जँ संगमे नइ राखब तँ पुरान साइकिल अछि जँ केतौ पनचर हएत कि भाल्टुए फटि जाएत, तखन तँ पएरे ने जाए पड़त..!
तीन किलो भँट्टा कीनि झोरामे लऽ लेलौं। नमरी देलिऐ, दस रूपैआ घुमा देलक।
जहिना स्टेशनमे ऐगला यात्रीकेँ टिकट होइते दोसर यात्री अपन टिकटक आदेश दइए तहिना दोकानपर पाइ सम्हारिते रही कि लाल भौजी कनहा भँट्टाक ढेरी देखबैत पुछलखिन»
“ओइ ढेरीक की दर रखने छी?”
असथिर चिते तरकारी दोकानदार बाजल»
“कोनो कि भाव छीपल अछि। नीकक अदहा कनहा होइए।”
लाल भौजी मने-मन हिसाव जोड़ली। हुनको नमरीए रहैन। पनरह रूपैयेक हिसावसँ छह किलो, दोकानदाकेँ कहलखिन जोखू।
ओना लाल भौजीक नजैर जेतए रहल हौनु मुदा हमरा हँसी लगि गेल। हँसी ई लगल जे जखन भँट्टा सड़ले छै तखन अनेरे किए कीनि रहली अछि? मुदा लाल भौजीक मुँहमे मलिनता नइ रहैन। ओ भँट्टाकेँ देख हिया कऽ हियाइस नेने छेली जे दस प्रतिशतसँ पच्चीस प्रतिशत नोकसान अछि, बाँकी पचहत्तैर प्रतिशतसँ ऊपरे नीक अछि। कहुना-कहुना तँ चारि किलोसँ ऊपरे हएत। पाँचो किलो भऽ सकैए। जखन रौदियाह समए अछि, महगी पकड़बे करत। तैठाम जँ जान बँचा नइ चलब तँ दोख केकर हेतइ।
नब्बे रूपैआमे छह किलो भँट्टा लाल भौजी लेली। दस रूपैआ हुनको दोकानदार घुमा देलकैन। ओहो मने-मन टेम्पू-भाड़ा बैसा लेली। दुनू गोरे दोकानपर सँ विदा भेलौं। भाय, हाट-बजार छिऐ, सभसँ सभ पुछ-आछ करिते अछि। मनमे ‘कनहा भँट्टा’ घुरियाइते रहए। कहलयैन»
“भौजी, जुआनीक सनकी हाटो-बजारमे चढ़ले रहैए?”
ओना हम ‘कनहा भँट्टा-दे’ ठिकिया कऽ बाजल रही मुदा से लाल भौजीक नजैरपर नइ चढ़लैन। हुनका मनमे दोसरे-तेसरे बात नचलैन। बजली»
“से की?”
कहलयैन»
“पाइ कुट-कुट कटै छेलए जे सभटा सड़लाहा भँट्टा कीनि लेलौं?”
ओना हम भौजियेक पक्षक बात बाजल रही मुदा भौजीक मनमे से नइ भेलैन। विपक्षेक बात बूझि पड़लैन। जखन कि प्रश्न तँ कनहा भँट्टा सम्बन्धित अछि। नीक-अधलाक बीच पक्ष-विपक्ष हएत। जे बात भौजीक मनमे नचलैन। नचिते मुस्कियेली, मुदा मुँह बन्ने रहलैन। मुस्की देख अपन मन खसए लगल। खसए ई लगल जे हमर विचारकेँ भौजी कोन रूपे बुझली?
लाल भाय पंचायत सेवकक नोकरी करै छैथ। मैट्रिक पास छैथ। लाल भौजी पढ़ल-लिखल नइ छैथ, मुदा गृहिणीक सभ लूरिक बोध रहने परिवारमे कहियो कोनो काजक आकि विचारक टकराहट दुनू परानीक बीच नइ होइ छैन। लालो भाय गाममे रहितो, परिवारसँ मुक्ते छैथ। सोझ-मतिया चाइलिक लोक रहने जहिना मासक दरमाहा उठबै छैथ तहिना सभ रूपैआ नेने आबि दुनू परानी परिवारक महिनो दिनक हिसाव बैसा खले-खल रूपैआकेँ बाँटि काज करै छैथ।
खसैत मने बजलौं»
“भौजी हमर बात अहाँ कोन रूपे लेलिऐ?”
ओना भौजीक मन खुशीमे दहलाइत रहैन। होइतो अहिना छै जे एके प्रश्नक उत्तर मन-मनक विचारक अनुकूल शब्दमे होइते छै। शब्दो तँ शब्द छी, एके शब्द केतौ मारक होइए आ केतौ तारक सेहो होइए। ओना बजैक क्रममे भौजी बजली»
“कोनो अहाँ अधला बात कहलौं जे अधला लागत?”
अपनो गर भेटल। कहलयैन»
“तखन चुपे-चाप किए रहि गेलौं, हँ-हूँ किछ किए ने कहलौं?”
हमर बात भौजीकेँ अधला नइ लगलैन। मुस्कियाइत बजली»
“अहाँ कौलेजमे पढ़ै छी की खेल करै छी?”
मनमे भेल जे एना किए भौजी बजली! ऐमे कोन पढ़ै आ खेलैक बात अछि? पुछलयैन»
“ऐमे की खेल अछि?”
मुस्की भरैत भौजी बजली»
“यएह दुनियाँक खेल छी। दुनियॉंमे ने किछ अधला अछि आ ने नीक। देखै-करैक नजैर आ लूरि चाही।”
लाल भौजीक बात नीक जकाँ नइ बूझि पेलौं। मुदा छी तँ झंझारपुर-हाटक रस्तापर ठाढ़। तहूमे रौदियाह समैक रौद सेहो अछि। मुँह फोरि बजलौं»
“भौजी अहाँक चिक्कारी हम नइ बुझै छी। मुँह खोलि बाजू।”
बजली»
“कौलेजमे पढ़ै छी आ एतबो ने बुझै छिऐ जे सभ किछुमे परिस्थिति-बस पील फड़ैए। चीजक कोन बात जे लोकक देहोमे फड़ै छै। मुदा जेकरो देहमे फड़ै छै ओहो पीलुआ छाँटि जीबए चाहैए की नइ?”
बिच्चेमे बजा गेल»
“हँ से तँ चाहिते अछि आ जीबो करैए!”
भौजी बजली»
“जेना वौसमे महगी आबि गेल अछि तेना नोकरीबलाकेँ दरमाहा थोड़े बढ़ि जाएत। मुदा परिवारक खर्च तँ हेबे करत।”
कहलयैन»
“हँ से तँ हेबे करत।”
बजली»
“तखन तँ हमरा सन लोककेँ दुइयेटा उपाय ने अछि जे चाहे दू-कौर कम खाउ चाहे दब समानक उपयोग करू।”
कहलयैन»
“हँ से तँ करै पड़त।”
भौजी बजली»
“नबे रूपैआमे अहाँकेँ तीन किलो भँट्टा भेल आ हमरा कहुना चारि किलोसँ ऊपरे, सड़लाहा छाँटि कऽ, हएत। अहीं कहू जे की नीक भेल?”
भौजीक बात सुनि अवाक् भऽ गेलौं।
◌
शब्द संख्या : 2537, तिथि : 30 जून 2016
Subscribe to: Post Comments (Atom)